Ma W’ahonim a Wode Bible Atete no no Nkyerɛ Wo Kwan | Adesua\n“Adwene a ɛwɔ ahyɛdeɛ yi akyi ne ɔdɔ a ɛfiri akoma a emu teɛ, ahonim pa ne gyidie a nyaatwom nnim mu.”—1 TIMOTEO 1:5.\nNNWOM: 57, 48\nƆkwan bɛn so na yɛn ahonim bɛtumi aboa yɛn ma yɛasisi gyinae wɔ nea ɛdidi so yi ho?\nNea yɛde gyegye yɛn ani.\n1, 2. Hena na ɔmaa yɛn ahonim, na adɛn nti na ɛsɛ sɛ yɛkyerɛ ho anisɔ?\nBERE a Yehowa Nyankopɔn bɔɔ nnipa no, ɔde obiara pɛ maa no, kyerɛ sɛ, na wɔn ankasa bɛtumi apaw nea wɔpɛ sɛ wɔyɛ. Nea ɛbɛyɛ na yɛatumi asisi gyinae pa no, Yehowa ama yɛn biribi a ɛbɛkyerɛ yɛn kwan. Wɔfrɛ saa ade a ɛkyerɛ yɛn kwan yi ahonim; ɛyɛ biribi a ɛwɔ yɛn mu a ɛma yɛhu nea ɛtene ne nea ɛntene. Sɛ yɛde yɛn ahonim di dwuma yie a, ɛbɛtumi aboa yɛn ma yɛayɛ adepa na aboa yɛn ma yɛakwati adebɔne nso. Yɛn ahonim yɛ adanse a ɛkyerɛ sɛ Yehowa dɔ yɛn, na ɔpɛ sɛ ɛsi yɛn yie.\n2 Ɛwom sɛ nnipa bi a wɔwɔ wiase nnɛ nnim akwankyerɛ a ɛwɔ Bible mu deɛ, nanso wɔyɛ adepa na wɔkyi adebɔne. (Kenkan Romafoɔ 2:14, 15.) Adɛn ntia? Wɔn ahonim na ɛma wɔyɛ saa. Ahonim mma nnipa pii nyɛ bɔne. Sɛ onipa biara nni ahonim a, wo deɛ hwɛ bɔne a anka ɛbɛkɔ so wɔ wiase! Anka yɛbɛte nneɛma bɔne pii ho nsɛm asen nea yɛte no. Yɛda Yehowa ase paa sɛ ɔmaa nnipa ahonim!\n3. Ɔkwan bɛn so na yɛn ahonim bɛtumi aboa yɛn wɔ asafo no mu?\n3 Nnipa dodow no ara nnwene ho sɛ wɔbɛtete wɔn ahonim. Nanso, Yehowa nkurɔfo pɛ sɛ wɔn ahonim yɛ adwuma yie, efisɛ ɛbɛtumi aboa paa ma baakoyɛ atena asafo no mu. Yɛpɛ sɛ yɛn ahonim boa yɛn ma yɛkae Bible akwankyerɛ a ɛfa nea ɛtene ne nea ɛntene, papa ne bɔne ho. Nanso, sɛ yɛbɛtumi atete yɛn ahonim na yɛde adi dwuma yie a, ɛsɛ sɛ yɛyɛ pii sen sɛ yɛbɛsua nsɛm a ɛwɔ Bible mu kɛkɛ. Ɛsɛ sɛ yɛma yɛn ani gye akwankyerɛ a ɛwɔ Bible mu ho, na yɛgye di sɛ eye ma yɛn. Paulo kyerɛwee sɛ: “Adwene a ɛwɔ ahyɛdeɛ yi akyi ne ɔdɔ a ɛfiri akoma a emu teɛ, ahonim pa ne gyidie a nyaatwom nnim mu.” (1 Timoteo 1:5) Sɛ yɛtete yɛn ahonim na yɛde bɔ yɛn bra a, ɔdɔ a yɛwɔ ma Yehowa ne ne mu gyidi a yɛwɔ no bɛyɛ kɛse. Sɛnea yɛde yɛn ahonim bɔ yɛn bra no ma yɛhu sɛnea yɛne Yehowa abusuabɔ mu yɛ den fa, na ɛma yɛhu sɛnea yɛpɛ sɛ yɛsɔ n’ani. Yɛn ahonim san ma yɛhu nipa kõ a yɛyɛ.\n4. Yɛbɛyɛ dɛn atumi atete yɛn ahonim?\n4 Yɛbɛyɛ dɛn atumi atete yɛn ahonim? Ɛsɛ sɛ yɛsua Bible daa, yɛdwendwene nea yɛkenkan no ho, na yɛsrɛ Yehowa sɛ ɔmmoa yɛn mma yɛmfa nea yɛasua no mmɔ yɛn bra. Wei kyerɛ sɛ ɛsɛ sɛ yɛsua nneɛma pii sen sɛ yɛbɛsua nokwasɛm ahorow ne mmara nko ara. Sɛ yɛresua Bible a, nea yɛde yɛ yɛn botae ne sɛ yɛbɛhu Yehowa yie. Ɛno ma yɛhu Onii kõ a ɔyɛ, na yɛhu nea ɔpɛ ne nea ɔmpɛ. Bere a yɛresua Yehowa ho adeɛ pii no, yɛn ahonim bɛma yɛahu nneɛma a Yehowa bu no sɛ ɛtene ne nea ɔbu no sɛ ɛntene no ntɛm. Dodow a yɛtete yɛn ahonim no, dodow no ara na yɛbɛtumi afi ase adwene nneɛma ho te sɛ Yehowa.\n5. Dɛn na yɛbɛsusu ho wɔ adesua yi mu?\n5 Yɛbɛtumi abisa yɛn ho sɛ: Sɛ yɛresisi gyinae a, ɔkwan bɛn so na ahonim a yɛatete no no bɛtumi aboa yɛn? Dɛn na yɛbɛtumi ayɛ de akyerɛ sɛ yɛbu yɛn yɔnko Kristoni ahonim? Ɛbɛyɛ dɛn na yɛn ahonim akanyan yɛn ma yɛayɛ adepa? Momma yɛnhwɛ nneɛma mmiɛnsa a ɛhia sɛ yɛde yɛn ahonim a yɛatete no yie sisi ho gyinae: (1) ayaresa, (2) nea yɛde gyegye yɛn ani, ne (3) asɛnka adwuma no.\nDA NTEASE ADI\n6. Gyinae bɛn na ɛsɛ sɛ yɛsisi fa yɛn ayaresa ho?\n6 Bible ka sɛ ɛnsɛ sɛ yɛyɛ nneɛma a ɛbɛpira yɛn, na ɛnsɛ sɛ yɛyɛ ade tra so wɔ nneɛma bi te sɛ adidi ne ɔnom mu. (Mmebusɛm 23:20; 2 Korintofoɔ 7:1) Sɛ yɛde afotu a ɛwɔ Bible mu yɛ adwuma a, ɛbɛtumi aboa yɛn ma yɛanya apɔwmuden. Nanso, yɛtumi yare, na yɛbɔ nkwakoraa ne mmerewa. Sɛ ɛba saa a, gyinae bɛn na ɛbɛhia sɛ yɛsisi? Aman bi so no, aborɔfo nnuro ne nhabannuro nyinaa wɔ hɔ. Anuanom mmarima ne mmaa kyerɛw Betel bere nyinaa bisa wɔn ayaresa ahorow ho nsɛm. Anuanom pii bisa sɛ, “Yehowa somfo bɛtumi agye ayaresa wei anaa foforo bi atom?”\n7. Yɛbɛyɛ dɛn atumi asisi gyinae wɔ mogya ho?\n7 Sɛ mpo Kristoni bi bisa Betel anaa n’asafo mu mpanyimfo sɛ ayaresa bɛn na ɔnnye ntom a, Betel anaa n’asafo mu mpanyimfo nni tumi a wɔde bɛkyerɛ no nea ɔnyɛ. (Galatifoɔ 6:5) Nanso, asafo mu mpanyimfo bɛtumi ne Kristoni bi asusu nea Yehowa asɛm ka ho ma aboa no ma watumi asi gyinae pa. Ebi ne sɛ, Yehowa ahyɛ yɛn sɛ yɛntwe yɛn ho mfi mogya ho. (Asomafo no Nnwuma 15:29) Saa ahyɛde yi boa Kristoni ma ɔhu sɛ ɛnsɛ sɛ ɔpene so ma wɔde mogya anaa emu nneɛma atitiriw nnan no mu biara sa no yareɛ. Saa asɛm yi bɛtumi aboa Kristoni bi ma ɔde n’ahonim adi dwuma bere mpo a ɔresi gyinae sɛ ɔbɛgye anaa ɔrennye mogya mu nneɛma nketenkete bi no. Wɔnya mogya mu nneɛma nketenkete yi fi mogya mu nneɛma atitiriw nnan no mu. * (Hwɛ ase hɔ asɛm no.) Bible mu afotu foforo bɛn na ɛbɛtumi aboa yɛn ma yɛasisi gyinae pa wɔ ayaresa ho?\n8. Ɔkwan bɛn so na Filipifoɔ 4:5 bɛtumi aboa yɛn ma yɛasisi gyinae pa wɔ ayaresa ho?\n8 Mmebusɛm 14:15 ka sɛ: “Ogyimfoɔ gye nsɛm nyinaa di, na onitefoɔ hwɛ n’anammɔn yie.” Ɛnnɛ, yareɛ ahorow bi wɔ hɔ a wɔnnya nnyaa ano aduro. Enti ɛsɛ sɛ yɛhwɛ yie wɔ nnuro bi a wɔkyerɛ sɛ ɛtumi sa yareɛ bi nanso adanse biara nni hɔ a ɛkyerɛ saa no ho. Paulo kaa sɛ: “Momma nnipa nyinaa nhunu mo nteaseɛ.” (Filipifoɔ 4:5) Sɛ yɛwɔ ntease a, ɛbɛboa yɛn ma yɛde yɛn adwene asi Yehowa som so sen sɛ yɛde yɛn adwene bɛsi ayaresa ho nsɛm so. Sɛ yɛma ayaresa ho nsɛm bɛyɛ ade titiriw wɔ yɛn asetenam a, ɛbɛtumi ama yɛayɛ pɛsɛmenkominya. (Filipifoɔ 2:4) Yɛnim sɛ yɛrentumi nnya apɔwmuden a ɛdi mũ wɔ saa wiase yi mu. Enti, hwɛ sɛ wobɛma Yehowa a wobɛsom no no ayɛ ade titiriw wɔ w’asetena mu.—Kenkan Filipifoɔ 1:10.\nWobɔ mmɔden sɛ wobɛhyɛ afoforo ma wɔayɛ nea wosusu sɛ eye? (Hwɛ nkyekyɛm 9)\n9. Ɔkwan bɛn so na Romafoɔ 14:13, 19 bɛtumi aboa yɛn ma yɛasisi ayaresa ho gyinae, na dɛn na ɛbɛtumi ama baakoyɛ a ɛwɔ asafo no mu asɛe?\n9 Kristoni a ɔwɔ ntease renhyɛ afoforo sɛ wɔnyɛ nea n’adwene yɛ no sɛ eye. Ɔman bi mu no, awarefo bi hyɛɛ afoforo nkuran sɛ wɔnnom aduannuro bi na wɔnni nnuan pɔtee bi. Wɔtumi maa anuanom binom yɛɛ nea na wɔreka no, nanso ebinom anyɛ. Bere a anuanom mmarima ne mmaa pii anhu mfaso biara wɔ aduannuro a wɔnomee ne nnuan a na wɔdi no so no, wɔn bo fuwii. Ná awarefo no ankasa wɔ hokwan sɛ wɔnom aduannuro na wɔdi nnuan pɔtee bi. Nanso, so na ntease wom sɛ ayaresa nti wɔbɛma baakoyɛ a ɛwɔ asafo no mu asɛe? Tete Roma no, na ɛsono adwene a Kristofo binom kura wɔ nnuan ne afahyɛ ahorow bi ho. Afotu bɛn na Paulo de maa wɔn? Ɔkaa sɛ: “Obi bu da bi sene bi; ɔfoforɔ nso bu nna nyinaa pɛ; momma obiara adwene nsi no pi.” Momma yɛnhwɛ yie na yɛanto afoforo hintidua.—Kenkan Romafoɔ 14:5, 13, 15, 19, 20.\nHwɛ sɛ wobɛma Yehowa a wobɛsom no no ayɛ ade titiriw wɔ w’asetena mu\n10. Adɛn nti na ɛnsɛ sɛ yɛkasa tia afoforo wɔ gyinae a wɔsisi ho? (Hwɛ mfoni a ɛwɔ adesua yi mfiase no.)\n10 Ɛtɔ mmere bi a, ebia yɛrente nea enti a asafo no muni bi si gyinae bi no ase. Sɛ ɛba saa a, dɛn na ɛsɛ sɛ yɛyɛ? Ɛnsɛ sɛ yɛpere yɛn ho bu no atɛn anaa yɛhyɛ no sɛ ɔnsesa n’adwene. Ebia ɛhia sɛ ɔtete n’ahonim yie anaa ebia n’ahonim yɛ mmerɛ dodo. (1 Korintofoɔ 8:11, 12) Anaasɛ ebia yɛn ankasa na yɛntetee yɛn ahonim yie. Ɛsɛ sɛ yɛn mu biara sisi ayaresa ne nneɛma bi ho gyinae na yɛgye nea ɛbɛfi mu aba biara to yɛn ho so.\nYƐ NNEƐMA BI FA GYEGYE W’ANI\n11, 12. Ɔkwan bɛn so na Bible boa yɛn ma yɛpaw nneɛma a yɛde gyegye yɛn ani?\n11 Yehowa bɔɔ yɛn wɔ ɔkwan bi so a ɛbɛtumi ama yɛayɛ nneɛma bi de agyegye yɛn ani na yɛanya so mfaso. Solomon kyerɛwee sɛ ‘sereɛ wɔ ne berɛ,’ na ‘ahurihurie wɔ ne berɛ.’ (Ɔsɛnkafoɔ 3:4) Nanso, ɛnyɛ nneɛma a yɛde gyegye yɛn ani nyinaa na mfaso wɔ so, ɛma yɛn ho tɔ yɛn, anaa ɛma yɛnya abotɔyam. Ɛnsɛ sɛ yɛsɛe bere pii nso wɔ anigyede ho. Ɔkwan bɛn so na yɛn ahonim bɛtumi aboa yɛn ma yɛde nneɛma a Yehowa pene so agyegye yɛn ani na yɛanya so mfaso?\n‘Sɛ ɛyɛ me sɛ menyɛ adebɔne a, m’ahonim bɔ me kɔkɔ anaa?’\n12 Bible bɔ yɛn kɔkɔ wɔ “ɔhonam nnwuma” ho. Ɔhonam nnwuma no bi ne “adwamammɔ, afĩdeɛ, ahohwie, abosonsom, ahonhonsɛmdie, nitan, ntawantawadie, ahoɔyaa, bobɔne, mansotwe, mpaepaemu, fekusɛm, anibereɛ, nsaweɛ, anigyeɛ ntrasoɔ, ne nneɛma a ɛtete saa.” Paulo kaa sɛ “wɔn a wɔyɛ saa nneɛma yi rennya Onyankopɔn ahennie.” (Galatifoɔ 5:19-21) Enti yɛbɛtumi abisa yɛn ho sɛ: ‘M’ahonim boa ma metwe me ho fi agodie a anuɔdensɛm, akansi, ɔmampɛ honhom, anaa basabasayɛ wom ho? Sɛ ɛyɛ me sɛ menhwɛ sini a ponografi anaa adwamansɛm wom anaa nea ɛhyɛ ɔbrasɛe, asabow, anaa ahonhonsɛm ho nkuran a, m’ahonim bɔ me kɔkɔ anaa?’\n13. Ɔkwan bɛn so na afotu a ɛwɔ 1 Timoteo 4:8 ne Mmebusɛm 13:20 no bɛtumi aboa yɛn wɔ nneɛma a yɛde gyegye yɛn ani ho?\n13 Bible nnyinasosɛm bɛtumi aboa yɛn ma yɛatete yɛn ahonim wɔ nneɛma a yɛde gyegye yɛn ani ho. Bible ka sɛ “apɔmutenetene so wɔ mfasoɔ kakra.” (1 Timoteo 4:8) Nnipa pii te nka sɛ sɛ wɔtenetene wɔn apɔw mu a, ɛboa wɔn akwahosan. Nanso, sɛ yɛpɛ sɛ yɛne nnipa dodow bi bom tenetene yɛn apɔw mu nso ɛ? Nnipa biara kɛkɛ na ɛsɛ sɛ yɛne wɔn bom yɛ saa? Mmebusɛm 13:20 ka sɛ: “Deɛ ɔne anyansafoɔ nante no bɛyɛ onyansafoɔ, na deɛ ɔne nkwaseafoɔ bɔ no, ɛbɛwie no bɔne.” Ɛda adi sɛ sɛ yɛrepaw nneɛma a yɛbɛyɛ de agyegye yɛn ani a, ɛsɛ sɛ yɛde ahonim a yɛde Bible atete no no di dwuma.\n14. Ɔkwan bɛn so na abusua bi de Romafoɔ 14:2-4 yɛɛ adwuma?\n14 Christian ne Daniela wɔ mmabaa baanu. Christian kaa sɛ: “Bere bi a yɛreyɛ Abusua Som no, yɛsusuu nneɛma a yɛde gyegye yɛn ani ho. Yɛn nyinaa gye toom sɛ nneɛma bi a yɛde gyegye yɛn ani yɛ papa na ebi nso nyɛ papa. Yɛbisaa sɛ, hena na ɛfata sɛ yɛne no bɔ? Yɛn mmabaa no baako kaa sɛ bere a wɔregye wɔn ahome wɔ sukuu no, Adansefo mmabun bi yɛɛ nneɛma bi a ɔsusu sɛ ɛmfata. Ɛyɛɛ no sɛ ɔno nso nyɛ bi. Yɛsusuu ho sɛ yɛn mu biara wɔ ahonim, na ɛsɛ sɛ yɛma yɛn ahonim kyerɛ yɛn kwan ma yɛpaw nneɛma a yɛde bɛgyegye yɛn ani ne nnipa a yɛne wɔn bɛbom agye yɛn ani.”—Kenkan Romafoɔ 14:2-4.\nW’ahonim a wode Bible atete no no bɛtumi aboa wo ma woakwati asiane (Hwɛ nkyekyɛm 14)\n15. Sɛ yɛreyɛ nneɛma a yɛde bɛgyegye yɛn ani ho nhyehyɛe a, ɔkwan bɛn so na Mateo 6:33 bɛtumi aboa yɛn?\n15 Bere tenten ahe na wode gye w’ani? So wode nneɛma bi te sɛ asafo nhyiam, asɛnka, ne Bible a wobɛsua di kan wɔ w’asetenam, anaasɛ wode anigyede na ɛdi kan? Emu nea ɛwɔ he na ɛho hia wo paa? Yesu kaa sɛ: “Enti, monkɔ so nhwehwɛ ahennie no ne Onyankopɔn tenenee kane, na ɔde nneɛma a aka yi nyinaa bɛka ho ama mo.” (Mateo 6:33) Sɛ woresisi nneɛma a wobɛyɛ ho gyinae a, so w’ahonim ma wokae Yesu afotu no?\nWƆHYƐ YƐN NKURAN SƐ YƐNKA ASƐMPA NO\n16. Ɔkwan bɛn so na yɛn ahonim hyɛ yɛn nkuran ma yɛka asɛmpa no?\n16 Ahonim a yɛatete no bɔ yɛn kɔkɔ wɔ nneɛma bɔne ho, na ɛsan nso hyɛ yɛn nkuran ma yɛyɛ nneɛma pa. Emu baako ne sɛ ɛma yɛka asɛmpa no wɔ afie afie, na yɛka kyerɛ wɔn a yɛhyia wɔn mmɔnten so ne mmeae ahorow nso. Saa na Paulo yɛe. Ɔkaa sɛ: “Ɛyɛ ahyɛdeɛ a ɛda me soɔ. Na sɛ manka asɛmpa no a, anka mennue!” (1 Korintofoɔ 9:16) Sɛ yɛsuasua Paulo a, yɛbɛnya ahonim pa, efisɛ yɛbɛhu sɛ yɛreyɛ adepa. Sɛ yɛka asɛmpa no kyerɛ afoforo a, yɛboa wɔn ma wɔde wɔn ahonim yɛ nea ɛtene. Paulo kaa sɛ: “Yɛda nokorɛ no adi de di yɛn ho adanseɛ kyerɛ nnipa ahonim nyinaa, Onyankopɔn anim.”—2 Korintofoɔ 4:2.\n17. Ɔkwan bɛn so na onuawa ababaa bi tiee n’ahonim a ɔde Bible atete no no?\n17 Bere a Jacqueline dii mfe 16 no, ɔsuaa abɔde a nkwa wom ho ade wɔ sukuu. Saa bere no na wɔrekyerɛkyerɛ sukuufo no adannandi ho ade. Jacqueline kaa sɛ: “Esiane sɛ na m’ahonim haw me nti, mantumi ankasa pii sɛnea sɛ yɛresua adeɛ a na metaa yɛ no. Ná merentumi nnye adannandi nkyerɛkyerɛ no ntom. Mekɔɔ ɔkyerɛkyerɛfo no nkyɛn kɔkaa nea megye di kyerɛɛ no. Ɛyɛɛ me nwonwa sɛ ɔtee n’anim tiee me, na ɔmaa me kwan ma mekyerɛkyerɛɛ adebɔ mu kyerɛɛ sukuufo no nyinaa.” Jacqueline bo tɔɔ ne yam efisɛ ɔhuu sɛ ɔtiee n’ahonim a ɔde Bible atete no no. So w’ahonim kanyan wo ma woyɛ nea ɛtene?\n18. Adɛn nti na ɛsɛ sɛ yɛnya ahonim pa a ɛbɛtumi akyerɛ yɛn kwan yie?\n18 Yɛn botae ne sɛ yɛde Yehowa nnyinasosɛm bɛbɔ yɛn bra. Na yɛn ahonim bɛtumi aboa yɛn ma yɛadu saa botae no ho. Sɛ yɛsua Onyankopɔn Asɛm daa dwendwene ho, na yɛde nea yɛsua no bɔ yɛn bra a, yɛbɛtete yɛn ahonim. Sɛ yɛyɛ saa a, saa akyɛde pa yi bɛkyerɛ yɛn ɔkwampa a yɛbɛfa so abɔ yɛn bra sɛ Kristofo!\n^ nky. 7 Hwɛ “Nsɛmmisa a Efi Akenkanfo Hɔ” wɔ June 15, 2004, Ɔwɛn-Aban, kratafa 29-31.\nSɛ yɛresisi gyinae a, ɔkwan bɛn so na yɛn ahonim a yɛatete no no bɛtumi aboa yɛn?\nAhonim: Ɛyɛ biribi a ɛwɔ yɛn mu a ɛma yɛhu nea ɛtene ne nea ɛntene. Ɛtumi boa yɛn ma yɛyɛ adepa na ɛtumi ma yɛkwati adebɔne nso. Sɛ yɛtete yɛn ahonim na yɛtie no a, ɔdɔ a yɛwɔ ma Yehowa ne ne mu gyidi a yɛwɔ bɛyɛ kɛse


Ahenni no Adi Mfe 100—Ɛka Wo Sɛn? | Adesua\nKɔ emu nsɛm afã hɔ\nHwehwɛ Biribi Pɔtee\nSesa wɛbsaet ha kasa\nYI EMU NNEƐMA NO PUE\nBible Nsɛmmisa Ho Mmuae\nNneɛma a Yɛde Sua Bible\nAsomdwoe Ne Anigye\nAware Ne Abusua\nOnyankopɔn Mu Gyidi\nAbakɔsɛm Ne Bible\nNyansahu Ne Bible\nIntanɛt So Bible\nNhoma ne Nhomawa\nDrama Ahorow a Yɛbɔ Tie\nBible Akenkan a Wɔayɛ no sɛ Drama\nIntanɛt so Nhomakorabea\nJW Nsɛm a Ɛrekɔ So\nNsɛnkyerɛwfo Betumi De Nea Ɛwɔ Ha Adi Dwuma\nYƐN HO NSƐM\nNsɛm a Nkurɔfo Taa Bisa\nMa Obi ne Wo Mmesua Bible\nƆmantam Nhyiam Ahorow\nAdwumayɛbea ne Nsrahwɛ\nWo ne Yɛn Nni Nkitaho\nBoa Wiase Nyinaa Adwuma No\nYi kasa a wopɛ Twi\nNneɛma a Ɛwɔ Ha\nNsɛm a Ɛbɛboa Mmaranimfo\nYehowa Adansefo Ho Nsɛm\nƆwɛn-Aban—Nea Adesua Nsɛm Wom | January 2014\nWopɛ sɛ wokenkan saa asɛm yi wɔ %% mu anaa?\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAhenni no Adi Mfe 100—Ɛka Wo Sɛn?\n“Yehowa Nyankopɔn, . . . wo nnwuma yɛ akɛse na ɛyɛ nwonwa. Mmeresanten Hene, w’akwan teɛ.”—ADI. 15:3.\nƆkwan bɛn so na Yehowa bɛyɛɛ Ɔhene afe 1914? Nneɛma a Ahenni no dii kan yɛe no bi ne dɛn?\nƆkwan bɛn so na Yesu nam Mesia Ahenni no so atew Onyankopɔn asomfo ho wɔ asase so, atete wɔn na wasiesie wɔn?\nBere bɛn na wobebua mpae a yɛbɔ sɛ “W’ahenni mmra” no korakora? Dɛn na ɛno bɛkyerɛ?\n1, 2. Dɛn na Onyankopɔn Ahenni bɛyɛ, na yɛyɛ dɛn hu sɛ Ahenni no bɛba?\nNÁ ƐYƐ afe 31 Y.B. mu. Saa bere no na Yesu Kristo ne n’akyidifo wɔ bepɔw bi so wɔ Kapernaum mpɔtam. Yesu ka kyerɛɛ wɔn sɛ wɔmmɔ mpae sɛ: “W’ahenni mmra.” (Mat. 6:10) Ɛnnɛ, nnipa pii adwene nsi wɔn pi sɛ saa Ahenni no bɛba. Nanso yɛwɔ ahotoso paa sɛ Yehowa bebua yɛn mpaebɔ ma n’Ahenni no aba.\n2 Yehowa nam Ahenni no so bɛka n’abusua a ɛwɔ soro ne nea ɛwɔ asase so abom ma ayɛ abusua biako. Nea Yehowa abɔ ne tirim sɛ ɔbɛyɛ no bɛbam ɔkwan biara so. (Yes. 55:10, 11) Nokwasɛm ne sɛ Yehowa redi hene dedaw. Nneɛma a akɔ so mfe 100 a atwam no di eyi ho adanse pefee. Onyankopɔn reyɛ nneɛma akɛse akɛse ama n’asomfo mpempem. (Sak. 14:9; Adi. 15:3) Nanso sɛ yɛka sɛ Yehowa abɛyɛ Ɔhene a, ɛnkyerɛ sɛ Onyankopɔn Ahenni a Yesu kyerɛe sɛ yɛmmɔ ho mpae no aba. Ɛnde, nsonsonoe bɛn na ɛwɔ nneɛma abien no mu, na ɛka yɛn sɛn?\nYEHOWA HENE NO KEKA NE HO\n3. (a) Bere bɛn na wosii Yesu Hene, na ɛhe na wosii no Hene? (b) Dɛn na wode bɛkyerɛ sɛ Yesu fii ase dii hene 1914? (Hwɛ asehɔ asɛm no.)\n3 Aka bɛyɛ mfe 20 ma afe 1900 ahyɛ ase no, hann no fii ase hyerɛn maa Onyankopɔn asomfo tee Daniel nkɔmhyɛ bi ase. Ɔkyerɛw saa nkɔmhyɛ no bɛboro mfe 2,500 ni. Ɔkae sɛ: “Ahene no nna no mu no, ɔsoro Nyankopɔn bɛma ahenni bi so. Wɔrensɛe no da.” (Dan. 2:44) Bible Asuafo no de mfe pii kae sɛ 1914 bɛyɛ afe titiriw. Saa bere no, na nnipa pii wɔ anidaso sɛ nneɛma bɛyɛ yiye daakye. Obi kyerɛwee sɛ: “Ná afe 1914 yɛ anidaso ne bɔhyɛ afe.” Nanso saa afe no ara Wiase Ko I pae gui, na Bible nkɔmhyɛ baam. Aduankɔm, asasewosow, yaredɔm, ne Bible nkɔmhyɛ foforo dii adanse sɛ afe 1914 na Yesu Kristo fii ase dii hene wɔ Onyankopɔn Ahenni no so wɔ soro. * Yehowa na ɔde ne Ba no sii agua so sɛ Ɔhene Mesia, enti ɔkwan bi so no, na Yehowa afi ase redi Hene.\n4. Bere a Yesu bɛyɛɛ Ɔhene no, dɛn na odii kan yɛe? Ɛno akyi no dɛn bio na ɔyɛe?\n4 Bere a Onyankopɔn de ne Hene foforo no sii agua so no, ade a edi kan a ɔyɛe ne sɛ ɔne n’Agya Tamfo kɛse Satan koe. Yesu ne n’abɔfo pamoo Ɔbonsam ne adaemone no fii soro. Anigye ne ahurusidi baa soro, nanso ɛde amanehunu ne ahokyere a ɛso bi nni baa asase so. (Monkenkan Adiyisɛm 12:7-9, 12.) Ɛno akyi no, Ɔhene no de n’adwene sii asase so. Ofii ase tew ne nkoa ho, ɔtetee wɔn, na osiesiee wɔn sɛnea wobetumi ayɛ Onyankopɔn apɛde. Momma yɛnhwɛ sɛnea nkoa yi atie Yesu akwankyerɛ ne nea yebetumi asua afi mu.\nƆHENE MESIA TEW NE NKOA ANOKWAFO HO\n5. Dɛn na ɛkɔɔ so fi afe 1914 kosi 1919 mfiase mu hɔ?\n5 Bere a Yesu praa Satan ne n’adaemone fii soro no, Yehowa maa Yesu hwɛɛ n’akyidifo a wɔwɔ asase so, na ɔtew wɔn ho. Odiyifo Malaki hyɛɛ honhom fam ahotew yi ho nkɔm. (Mal. 3:1-3) Abakɔsɛm kyerɛ sɛ eyi kɔɔ so fi afe 1914 kosii 1919 mfiase hɔ baabi. * Sɛ yɛpɛ sɛ yɛbɛka Yehowa abusua kɔntɔnkrɔn yi ho a, ɛsɛ sɛ yɛn ho tew na yɛyɛ kronkron. (1 Pet. 1:15, 16) Ɛsɛ sɛ yɛhwɛ yiye na yɛamfa atoro som anaa wiase amanyɔsɛm ho biribiara angu yɛn ho fĩ.\n6. Yɛyɛ dɛn nya honhom fam aduan, na adɛn nti na saa aduan no hia paa?\n6 Afei Yesu de ne tumi paw “akoa nokwafo ne ɔbadwemma” bi. Ná akoa yi bɛma Yesu nkoa a wɔka bom yɛ “kuw biako” no honhom fam aduan daa. (Mat. 24:45-47; Yoh. 10:16) Efi 1919 reba no, Kristofo a wɔasra wɔn kakraa bi aso adwumasono yi mu ama “n’asomfo” aduan bere nyinaa. Akoa nokwafo ne ɔbadwemma no ma yɛn honhom fam aduan pii sɛnea ɛbɛyɛ a yɛn ase betim wɔ gyidi no mu. Eyi hyɛ yɛn mpamden ma yɛn ho tew wɔ biribiara mu—yɛn som mu, yɛn nneyɛe mu, yɛn adwenem, ne yɛn nipaduam. Bio, honhom fam aduan yi tete yɛn, na esiesie yɛn ma yɛde nsi ne ahokeka yɛ adwuma kɛse a wɔde ahyɛ yɛn nsa no. Ɛnde, wudi honhom fam aduan yi daa?\nƆHENE NO TETE NE NKOA MA WƆKA ASƐM NO WƆ WIASE NYINAA\n7. Bere a Yesu wɔ asase so no, adwuma kɛse bɛn na ɔhyɛɛ ase, na adwuma no bɛkɔ so ara akosi bere bɛn?\n7 Bere a Yesu fii ne som adwuma ase wɔ asase so no, ɔkae sɛ: “Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.” (Luka 4:43) Yesu de mfe abiɛsa ne fã na ɛyɛɛ saa adwuma yi. Saa bere no na Yesu nkɔree ne ne mmae nyinaa yɛ asɛnka adwuma no. Ɔka kyerɛɛ n’asuafo sɛ: “Sɛ mokɔ a, monka sɛ, ‘Ɔsoro ahenni no abɛn.’” (Mat. 10:7) Bere a wonyan Yesu fii awufo mu no, ɔkae sɛ n’akyidifo bɛka asɛmpa no akodu “asase ano nohoa.” (Aso. 1:8) Ɔhyɛɛ wɔn bɔ sɛ ɔno ankasa bɛbɔ wɔn kyidɔm ma wɔayɛ adwuma no kosi wiase nhyehyɛe no awiei.—Mat. 28:19, 20.\n8. Dɛn na Ɔhene no de pusuw ne nkoa a wɔwɔ asase so ma wɔkekaa wɔn ho?\n8 Eduu 1919 no, na ‘ahenni ho asɛmpaka’ adwuma no ani adan. (Mat. 24:14) Ná Ɔhene no redi tumi wɔ soro, na na ɔwɔ akyidifo bi a wɔn ho tew wɔ asase so. Yesu de ahyɛde maa wɔn sɛ wɔnka Onyankopɔn Ahenni a ɛredi tumi no ho asɛmpa wɔ asase so nyinaa! Saa nnipa kakra yi gyee ahyɛde no toom, na wɔde ɔseɛ yɛɛ ɔyɔ. (Aso. 10:42) Ɛho nhwɛso ne nea ɛkɔɔ so wɔ amanaman ntam nhyiam bi ase wɔ Cedar Point, Ohio, U.S.A. wɔ September 1922 no. Ahenni no akyitaafo bɛyɛ 20,000 na wɔkɔɔ nhyiam no. Onua Rutherford maa ɔkasa bi a n’asɛmti ne “Ahenni No.” Ɔkae sɛ: “Hwɛ, Ɔhene no di tumi! Mo na moyɛ n’adawurubɔfo. Enti mommɔ, mommɔ, mommɔ, Ɔhene no ne n’ahenni dawuru.” Wo deɛ pɛ ani bɛhwɛ anigye a wɔde gyee saa asɛm no so! Anuanom a wɔaba nhyiam no mu 2,000 tow wɔn ho guu mmɔnten so kaa asɛm no. Ebinom mpo twaa kwan kilomita 72 kɔɔ nkurɔfo afie de asɛmpa no kɔmaa wɔn. Onua biako a ɔkɔɔ nhyiam no bi kae sɛ: “Bere a wɔde too yɛn anim sɛ yɛmmɔ Ahenni no dawuru no, anigye ne ahokeka a anuanom de gyee so no, me werɛ remfi da!” Saa ara na anuanom pii nso kae.\n9, 10. (a) Dɛn na Yehowa ahyehyɛde no nam so tete Ahenni adawurubɔfo? (b) Saa ntetee yi aboa wo sɛn?\n9 Eduu afe 1922 no, na Ahenni adawurubɔfo bɛboro 17,000 reka asɛmpa no wɔ nsase 58 so wɔ wiase nyinaa. Nanso na adawurubɔfo yi hia ntetee. Bere a Yesu wɔ asase so no, ɔkyerɛɛ n’asuafo no asɛm a ɛsɛ sɛ wɔka, baabi a ɛsɛ sɛ wɔka no, ne sɛnea ɛsɛ sɛ wɔka no. (Mat. 10:5-7; Luka 9:1-6; 10:1-11) Ɛnnɛ nso Yesu hwɛ ma wɔn a wɔreka Ahenni ho asɛmpa no nya akwankyerɛ ne nneɛma a ɛbɛboa ma wɔaka asɛm no yiye. (2 Tim. 3:17) Yesu nam Kristofo asafo no so retete n’akyidifo ma wɔahu sɛnea wɔbɛyɛ asɛnka adwuma no. Ade biako a ɔde tete wɔn ne Teokrase Ɔsom Sukuu no. Wɔyɛ sukuu yi wɔ asafo bɛboro 111,000 mu wɔ wiase nyinaa. Sukuu no aboa nnipa bɛboro ɔpepem ason ma wɔaweda asɛmpaka adwuma no mu. Wotumi kyerɛkyerɛ “nnipa ahorow nyinaa” ma ɛka wɔn koma.—Monkenkan 1 Korintofo 9:20-23.\n10 Teokrase Ɔsom Sukuu akyi no, yɛwɔ Bible sukuu ahorow a ɛtete asafo mu mpanyimfo, akwampaefo, anuanom mmarima asigyafo, Kristofo awarefo, Baa Boayikuw mufo ne wɔn yerenom, ahwɛfo akwantufo ne wɔn yerenom, ne asɛmpatrɛwfo. * Anuanom bi kɔɔ Bible Sukuu a Wɔyɛ Ma Kristofo Awarefo, na bere a wowiee sukuu no wɔkyerɛɛ sɛnea sukuu no aboa wɔn. Wɔkae sɛ: “Eyi yɛ ntetee soronko, na ahyɛ ɔdɔ a yɛwɔ ma Yehowa no mu kena. Afei ama yɛahu ɔkwan a yɛbɛfa so aboa afoforo.”\n11. Nea Satan reyɛ nyinaa akyi, dɛn na aboa Ahenni adawurubɔfo ma wogu so ara reka asɛm no?\n11 Sɛ yɛn tamfo Satan hwɛ mmɔden a yɛde reka Ahenni no ho asɛm na yɛrekyerɛkyerɛ afoforo a, ɛnyɛ no abodwo koraa. Ne yam a, anka yɛagyae asɛnka adwuma no. Enti ɔfa akwannuasa nyinaa so sɛ ɔbɛma yɛaka yɛn ano atom. Nanso nea Satan reyɛ nyinaa renkosi aga. Yehowa de ne Ba no atena “baabi a ɔkorɔn koraa sen aban ne tumi ne ahoɔden ne mpanyinni nyinaa.” (Efe. 1:20-22) Yesu redi Hene, na ɔde ne tumi bɔ n’asuafo ho ban kyerɛ wɔn kwan sɛnea ɛbɛyɛ a n’Agya apɛde bɛyɛ hɔ. * Yegu so ara reka asɛmpa no, na yɛrekyerɛkyerɛ nnipa mpempem ma wɔahu Yehowa akwan. Ɛyɛ akwannya kɛse paa sɛ yɛbɛyɛ adwumasono yi bi!\nƆHENE NO SIESIE NE NKOA MA ADWUMA KƐSE\n12. Efi bere a wɔde Ahenni no sii hɔ 1914 no, nsakrae bɛn na aba wɔ ahyehyɛde no mu?\n12 Efi bere a Yesu fii ase dii Hene 1914 no, wasakrasakra nneɛma mu sɛnea ɛbɛyɛ a Onyankopɔn asomfo betumi ayɛ n’Agya apɛde yiye. (Monkenkan Yesaia 60:17.) Afe 1919 mu no, wɔpaw ɔsom adwuma kwankyerɛfo wɔ asafo biara mu ma odii asɛnka adwuma no anim. Afe 1927 mu no, asafo ahorow yii Kwasida sii hɔ yɛɛ afie afie asɛnka adwuma no. Afe 1931 no, Ahenni no akyitaafo faa edin Yehowa Adansefo. Eyi koraa na ɛhyɛɛ wɔn mpamden ma wɔkaa asɛm no denneennen. (Yes. 43:10-12) Kan no na wɔtow aba yi asafo mu mpanyimfo, nanso efi 1938 reba no, wɔpaw wɔn teokrase kwan so. Bere bi na ɔpanyin biako na ɔhwɛ asafo no so, nanso afe 1972 no, wɔde asafo no hyɛɛ mpanyimfo kuw nsa. Wɔhyɛɛ anuanom mmarima nkuran sɛ wɔnyere wɔn ho na wɔatumi aboa ‘ayɛn Onyankopɔn nguankuw no.’ (1 Pet. 5:2) Afe 1976 no, wɔhyehyɛɛ Akwankyerɛ Kuw no yɛɛ no boayikuw asia ma wɔhwɛɛ Ahenni adwuma no so wɔ wiase nyinaa. Enti Ɔhene a Yehowa apaw no no de n’ani di n’akyidifo akyi nkakrankakra sɛ wɔbɛyɛ nneɛma Onyankopɔn kwan so.\n13. Wohwɛ mfe 100 a Mesia no de adi ade ne nea Ahenni no atumi ayɛ a, ɛka wo sɛn?\n13 Ɔhene Mesia tenaa agua so no, mfe 100 ni. Wo deɛ hwɛ nneɛma a watumi ayɛ: Watew nnipa ho ama Yehowa din. Wahwɛ ma yɛreka Ahenni ho asɛmpa no wɔ nsase 239 so, na wakyerɛkyerɛ mpempem ma wɔahu Yehowa akwan. Watumi aka nnipa bɛboro ɔpepem ason abom, na wɔn mu biara ayi ne yam reyɛ n’Agya no apɛde. (Dw. 110:3) Anokwa, Yehowa nam Mesia Ahenni no so reyɛ nneɛma akɛse akɛse. Nea ɛwɔ yɛn anim koraa deɛ, yɛrentumi nka mpo.\nNEA MESIA AHENNI NO BƐYƐ DAAKYE\n14. (a) Sɛ yɛbɔ mpae sɛ Onyankopɔn mma ‘n’ahenni mmra’ a, ɛkyerɛ sɛn? (b) Dɛn ne 2014 afe asɛm, na adɛn nti na ɛfata?\n14 Yehowa de ne Ba Yesu Kristo sii agua so sɛ Ɔhene Mesia afe 1914. Nanso eyi nkyerɛ sɛ mpae a yɛbɔ sɛ “W’ahenni mmra” no abam korakora. (Mat. 6:10) Bible ahyɛ nkɔm sɛ Yesu bɛkɔ ‘n’atamfo mfinimfini akodi wɔn so.’ (Dw. 110:2) Nnipa nniso da Satan aba mu, na ɛko tia Onyankopɔn Ahenni no. Sɛ yɛbɔ mpae sɛ Onyankopɔn Ahenni mmra a, na yɛresrɛ Onyankopɔn sɛ Ɔhene Mesia ne ne mfɛfo adidifo mmeyi nnipa nniso ne Ahenni no atamfo nyinaa mfi asase so. Ɛba saa a, asɛm a ɛwɔ Daniel 2:44 bɛbam, kyerɛ sɛ Onyankopɔn Ahenni ‘bebubu ahenni horow no nyinaa ama asã.’ Nokwasɛm ne sɛ ɛbɛpra nniso biara a ɛsɔre tia Ahenni no afi hɔ korakora. (Adi. 6:1, 2; 13:1-18; 19:11-21) Nea yɛreka yi nni akyi koraa; ɛbere no aso ara ne sa. Eyi nti ɛfata paa sɛ yɛayi 2014 afe asɛm no afi Mateo 6:10: “W’ahenni mmra”! Nea ɛma ɛyɛ anika koraa ne sɛ mfe 100 ni a Onyankopɔn de n’Ahenni no sii hɔ wɔ soro.\n2014 afe asɛm: “W’ahenni mmra.”—Mateo 6:10\n15, 16. (a) Nneɛma a ɛyɛ anigye bɛn na ɛbɛkɔ so Mfirihyia Apem Nniso no mu? (b) Dɛn na etwa to koraa a Ɔhene Mesia bɛyɛ? Afei nea Yehowa asusuw afa n’abɔde nyinaa ho no bɛbam sɛn?\n15 Sɛ Ɔhene Mesia sɛe Onyankopɔn atamfo wie a, ɔde Satan ne n’adaemone begu “amoa donkudonku” mu mfe apem. (Adi. 20:1-3) Bere a atamfo yi afi hɔ no, Ahenni no bɛboa adesamma ma wɔanya Yesu agyede afɔre no so mfaso na ayi nea Adam bɔne akɔfa aba nyinaa afi hɔ. Ɔhene no benyan nnipa mpempem afi adamena mu, na ɔbɛhwɛ ama yɛakyerɛkyerɛ saafo no nyinaa ma wɔahu Yehowa akwan. (Adi. 20:12, 13) Asase mũ no nyinaa bɛyɛ paradise te sɛ Eden turo. Saa bere no, nnipa anokwafo nyinaa bɛde wɔn ho afi bɔne ne sintɔ biara ho.\n16 Ɛntɔ sɛ Kristo Mfirihyia Apem Nniso no bɛba awiei no, na Mesia Ahenni no awie nea ɛsɛ sɛ ɛyɛ biara wɔ asase so. Afei Yesu bɛdan Ahenni no ama n’Agya. (Monkenkan 1 Korintofo 15:24-28.) Ɛba saa a, ɛho renhia sɛ Onyankopɔn mma a wɔwɔ asase so nya ntamgyinafo a obegyina Yehowa anim ama wɔn. Saa bere no Onyankopɔn mma a wɔwɔ soro ne wɔn a wɔwɔ asase so nyinaa bɛyɛ abusua biako, na Yehowa ayɛ yɛn nyinaa Agya.\n17. Dɛn na woasi wo bo sɛ wobɛyɛ ama Ahenni no?\n17 Mfe 100 ni a wɔde Ahenni no sii hɔ, na yɛhwɛ nneɛma akɛse akɛse ayɛ a, ɛma yɛn awerɛhyem sɛ Yehowa nsa wɔ nea ɛrekɔ so no nyinaa mu, na biribiara a wabɔ ne tirim sɛ ɔbɛyɛ wɔ asase so no bɛyɛ hɔ. Enti momma yɛnkɔ so ntaa Ɔhene no akyi na yɛmmɔ Ɔhene no ne n’Ahenni no dawuru. Yɛwɔ ahotoso paa sɛ ɛrenkyɛ koraa Yehowa bebua yɛn mpae yi: “W’ahenni mmra”!\n^ nky. 3 Hwɛ Dɛn na Bible Kyerɛkyerɛ Ankasa? nhoma no kratafa 88-92.\n^ nky. 5 Hwɛ July 15, 2013, Ɔwɛn-Aban no kratafa 22-23, nkyekyɛm 12.\n^ nky. 10 Hwɛ asɛm a wɔato din “Teokrase Sukuu Ahorow—Ɛkyerɛ sɛ Yehowa Dɔ Yɛn” wɔ September 15, 2012, Ɔwɛn-Aban no kratafa 13-17.\n^ nky. 11 Sɛ wopɛ sɛ wuhu nkonim a yɛadi wɔ aman bi so a, hwɛ December 1, 1998, Ɔwɛn-Aban no kratafa 19-22.\nNea Edi Hɔ\nƆWƐN-ABAN—NEA ADESUA NSƐM WOM\nWotuu Wɔn Ho Mae Koraa—Wɔ Afrika Atɔe\nYehowa Ne Mmeresanten Hene—Som No\nAhenni no Adi Mfe 100—Ɛka Wo Sɛn?\nSi Gyinae Pa Wo Babunbere Mu\nSom Yehowa Ansa na Nna Bɔne no Aba\n“W’ahenni Mmra”—Ɛnde, Bere Bɛn?\nGyinae a Misii Bere a Misua\nNEA WUBETUMI ATWE\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM January 2014\nƆWƐN-ABAN—NEA ADESUA NSƐM WOM January 2014\nJW.ORG / YEHOWA ADANSEFO WƐBSAET\nƐbɛma Woahu Nea Worehwehwɛ No Ntɛm\nHwehwɛ Asafo Nhyiam Bi\nHwehwɛ Ɔmantam Nhyiam Bi\nƆwɛn-Aban INTANƐT SO NHOMAKORABEA\nFa Di Dwuma a Wommrɛ\nSɔ Dum No\nCopyright © 2019 Watch Tower Bible and Tract Society of Pennsylvania. WƐBSAET NO HO NHYEHYƐE | SƐNEA YƐDE WO HO NSƐM DI DWUMA\nYi Kasa a Wopɛ\nKyerɛ Me Mum Kasa Nko Ara Ne Wɛbsaet wɔ Hɔ Wobɛtumi Atwe Nhoma Pɛ


Galatifo 5 NA-TWI - Ahofadi - Ahofadi nti na Kristo ama - Bible Gateway\nGalatifo 4Galatifo 6\nGalatifo 5 Nkwa Asem (NA-TWI)\n5 Ahofadi nti na Kristo ama yɛde yɛn ho no. Munnyina pintinn. Mommma ho kwan mma wɔmmfa mo nnyɛ nkoa bio.\n2 Muntie! Me Paulo, meka mekyerɛ mo se, sɛ moma ho kwan ma wotwa mo twetia a, na ɛkyerɛ sɛ Kristo ho amma mfaso biara amma mo koraa. 3 Mebɔ mo kɔkɔ bio sɛ obiara a ɔbɛma ho kwan ama wɔatwa no twetia no, na ɛsɛ sɛ odi Mmara no nyinaa so. 4 Mo a mopɛ sɛ wɔka mo bata Onyankopɔn ho nti mudi Mmara no so no, atew mo ho afi Kristo ho. Onyankopɔn adom no nni mo so bio.\n5 Yɛn de, yɛn anidaso ne sɛ Onyankopɔn bɛka yɛn abata ne ho. Eyi ne gyidi a ɛnam tumi a ɛwɔ Onyankopɔn Honhom no mu no yɛretwɛn. 6 Sɛ yɛne Kristo Yesu yɛ baako a, nsonoe biara nna twetiatwa ne momonotoyɛ ntam. Nea ɛho hia ne gyidi a ɛnam ɔdɔ so di dwuma.\n7 Na anka moretu mmirika no yiye! Na hena na ɔma mugyaee nokware no tie? Ɔkwan bɛn so na ɔfa daadaa mo? 8 Saa nnaadaa no mfi Onyankopɔn a ɔfrɛ mo no. 9 Wɔka se, “Mmɔkaw kakraa bi na ɛma mmɔre no nyinaa tu.” 10 Meda so wɔ mo mu anidaso. Bata a yɛde yɛn ho abata Awurade no, ma minya gyidi sɛ, meremfa adwene foforo na nea ɔredaadaa mo no, ɔte dɛn ara a, Onyankopɔn bɛtwe n’aso. 11 Anuanom, sɛ migu so ka twetiatwa ho asɛm a, adɛn nti na wɔda so taa me? Na sɛ ɛno na ɛyɛ nokware a, anka m’asɛm a meka fa Kristo asɛnnua ho no nkɔfa ɔhaw mma. 12 Sɛ ɛkaa me nko a, anka wɔn a wɔhaw mo no atwa wɔn ho atwitwa wɔn ho.\n13 Me nuanom, mo de, wɔfrɛɛ mo sɛ mommɛde mo ho. Nanso mommma saa ahofadi yi nnyɛ anoyi a ɛbɛma mo nipadua no adi mo so. Mmom, momfa ɔdɔ nsom mo ho mo ho. 14 Efisɛ, Mmara no nyinaa tiaatwa kyerɛ sɛ, “Dɔ wo yɔnko sɛ wo ho.” 15 Na sɛ mokeka na mopirapira mo ho mo ho a, ɛnne monhwɛ yiye na moansɛesɛe mo ho mo ho.\n16 Asɛm a meka ne sɛ, momma Honhom no nni mo abrabɔ so, Mommma honam akɔnnɔ nnni mo so . 17 Efisɛ, nea honam pɛ no tia nea Honhom no pɛ; saa ara nso na nea Honhom no pɛ no, honam no tia. Wɔn baanu no yɛ atamfo. Eyi kyerɛ sɛ worentumi nyɛ nea wopɛ sɛ woyɛ. 18 Sɛ Honhom no kyerɛ wo kwan a, na wonhyɛ Mmara ase.\n19 Dwuma a bɔne su di no da adi pefee. Eyinom ne aguamammɔ, efi, ahohwi, 20 abosonsom, aduto, ɔtan, akayɛ, ahoɔyaw, abufuw, aperepere, kunsunkunsun, mpaapaemu, 21 nitan, nsabow, agobɔne, ne nneɛma a ɛtete saa. Mebɔ mo kɔkɔ sɛnea mabɔ mo bi dedaw no se, wɔn a wɔtena ase saa no, renkɔ Onyankopɔn ahenni no mu.\n22 Na Honhom no aba ne ɔdɔ, anigye, asomdwoe, abodwokyɛre, ayamye, papayɛ, gyidi, 23 odwo, anidahɔ. Mmara biara nni hɔ a etia eyinom.\n24 Na wɔn a wɔyɛ Kristo de no abɔ wɔn nipasu no ne honam akɔnnɔ asɛnnua mu. 25 Honhom no ama yɛn nkwa. Ɛsɛ sɛ ɔhwɛ yɛn abrabɔ so. 26 Ɛnsɛ sɛ yɛyɛ ahantan, yiyi yɛn ho yɛn ho abufuw anaa yɛma yɛn ani bere yɛn ho yɛn ho.


Nehemia 6 AKCB - Matteus 6 LB\nWɔkɔ So Ko Tia Asiesie No\n1Bere a Sanbalat, Tobia, Arabni Gesem ne yɛn atamfo nkae no huu sɛ masiesie ɔfasu no awie a ɔkwan biara nneda ntam; nanso saa bere no na minsisii apon no, 2Sanbalat ne Gesem de nkra brɛɛ me se, minhyia wɔn wɔ nkuraa no baako a ɛwɔ Ono tataw so hɔ. Nanso mihuu sɛ wɔrepam me ti so, 3enti memaa wɔn mmuae se, “Mereyɛ adwuma kɛse bi a merentumi nnyae mmehyia mo.” 4Wɔmaa me saa nkra no mpɛn anan. Ne nyinaa mu no, memaa mmuae koro no ara.\n5Ne mpɛn anum so no, Sanbalat somfo bae no na okura krataa a wɔakyerɛw. 6Na krataa no mu nsɛm ni:\n“Gesem aka akyerɛ me se, baabiara a ɔbɛkɔ no, ɔte sɛ wo ne Yudafo no repam atew atua; ɛno nti na woresiesie ɔfasu no. Nea ɛka ho ne sɛ, wopɛ sɛ wubedi wɔn so hene, 7na mpo, woayi adiyifo bi sɛ wɔnhyɛ wo ho nkɔm wɔ Yerusalem se, ‘Monhwɛ! Ɔhene bi wɔ Yuda!’ Ɛsɛ sɛ wugye to mu sɛ, saa asɛm yi beduu ɔhene aso mu, enti ɛsɛ sɛ woba, na wo ne me bɛka ho asɛm.”\n8Mibuae se, “Wunim sɛ woretwa atoro. Asɛm a woreka no, nokware baako koraa nni mu.”\n9Huna na na wɔpɛ sɛ wohunahuna yɛn. Na wususuw sɛ wobetumi abu yɛn aba mu na yegyae adwuma no yɛ. Ɛno nti, mebɔɔ mpae sɛ menya ahoɔden de atoa dwumadi no so.\n10Akyiri no, mekɔsraa Delaia babarima a ɔyɛ Mehetabel nena Semaia a ɔhyɛ ne fi na ɔnkɔ baabiara no. Ɔkae se, “Ma yenhyia wɔ Onyankopɔn asɔredan no mu, na yɛmmram apon no akyi. Wʼatamfo reba abekum wo anadwo yi.”\n11Na mibuae se, “Enti ɛsɛ sɛ obi a ɔte sɛ me guan amanehunu ana? Enti ɛsɛ sɛ obi a ɔte sɛ me bɛkɔ akohintaw Asɔredan mu de apere me nkwa ana? Dabi, merenyɛ saa!” 12Mihuu sɛ Onyankopɔn nkasa nkyerɛɛ no, na ne nkɔm a ɔhyɛe no tia me, efisɛ Tobia ne Sanbalat abɔ no paa. 13Na wosusuw sɛ wobehunahuna me, na mafa nʼadwenkyerɛ no so ayɛ bɔne, na wɔnam so abɔ me sobo, asɛe me din.\n14Me Nyankopɔn, kae bɔne a Tobia ne Sanbalat ayɛ no nyinaa. Na kae odiyifobea Noadia ne adiyifo a wɔte sɛ ɔno a wɔpɛe sɛ wohunahuna me no.\nAdansifo No Wie Ɔfasu No To\n15Enti Elul ɔsram (bɛyɛ Ɔsannaa) da a ɛto so abien no, wowiee ɔfasu no asiesie, nnafua aduonum abien a wofii dwumadi no ase no mu. 16Bere a yɛn atamfo ne aman a wɔatwa yɛn ho ahyia tee no, wosuroe, na ɛma wɔbotowee. Wohuu sɛ Onyankopɔn mmoa na wɔde ayɛ adwuma no.\n17Saa nnafua aduonum abien no mu no, nkrataa bebree dii akɔneaba wɔ Tobia ne Yuda adwumayɛfo no ntam. 18Efisɛ na Yudafo bebree aka ntam sɛ, wɔbɛsom no. Afei, na Tobia ase ne Arah babarima Sekania. Na Sekania babarima Yehohanan nso aware Berekia babarima Mesulam babea. 19Wɔkɔɔ so kaa sɛnea Tobia ho yɛ nwonwa fa no kyerɛɛ me, na wɔkaa biribiara a mekae nso kyerɛɛ no. Na Tobia de ahunahuna nkrataa bebree brɛɛ me.\nAKCB : Nehemia 6


Забур 79 CARS - Nnwom 79 AKCB\n1Ao Onyankopɔn, amanaman no atow ahyɛ wʼagyapade so;\nwɔama Yerusalem adan nnwiriwii.\n2Wɔde wʼasomfo afunu ayɛ aduan\nama wim nnomaa,\nna wɔde wʼahotefo nam ama asase so mmoa.\n3Wɔahwie mogya agu te sɛ nsu\nna obiara nni hɔ a obesie awufo no.\n4Yɛayɛ animtiaabude ama yɛn mfɛfo,\nfɛwdi ne nsopa ama wɔn a wɔatwa yɛn ho ahyia.\n5Awurade, enkosi da bɛn? Wo bo befuw afebɔɔ ana?\nWo ninkunu bɛdɛw sɛ ogya akosi da bɛn?\n6Hwie wʼabufuw gu amanaman\na wonnye wo nto mu no so,\n7efisɛ wɔakum Yakob\nna wɔasɛe nʼatenae.\n9Onyankopɔn yɛn Agyenkwa, boa yɛn,\nwo din no anuonyam nti;\nwo din nti.\n10Adɛn nti na ɛsɛ sɛ amanaman ka se,\nYɛn anim ha ara, ma wonhu wɔ amanaman mu sɛ\nwotɔ wʼasomfo mogya a wɔahwie agu no so werɛ.\n11Ma nneduafo no apinisi nnu wʼanim;\n12Awurade, ahohora a yɛn mfɛfo asum agu wo so no,\ntua wɔn so ka mpɛn ason.\n13Na yɛn a yɛyɛ wo nkurɔfo, wʼadidibea nguan no,\nbeyi wo ayɛ daa nyinaa;\nefi awo ntoatoaso kosi awo ntoatoaso,\nyɛbɛkɔ so aka wʼayeyi akyerɛ.\nAKCB : Nnwom 79


Romafo 2 NA-TWI - Asotwe wɔ hɔ - Mo a mubu afoforo - Bible Gateway\nRomafo 1Romafo 3\nRomafo 2 Nkwa Asem (NA-TWI)\nAsotwe wɔ hɔ\n2 Mo a mubu afoforo atɛn no, munni anoyi biara. Ɔkwan biara a mobɛfa so abu afoforo atɛn no, ɛnam saa kwan no ara so ma mode atemmu ba mo ho so. Efisɛ, bɔne a ɛma mubu afoforo atɛn no, mo nso moyɛ saa bɔne koro no ara bi. 2 Yenim sɛ, sɛ Onyankopɔn bu wɔn a wɔte saa ara no atɛn a na ne kwan so ara nen. 3 Na wo, m’adamfo, wo nso wubu afoforo atɛn wɔ nneɛma koro no ara a woyɛ bi no ho. Wususuw sɛ Onyankopɔn remmu wo atɛn anaa? Anaasɛ ebia, wummu n’ayamye, n’abodwokyɛre ne ne boasetɔ. 4 Ɛyɛ nokware sɛ wunim sɛ Onyankopɔn yɛ mmɔborɔhunufo. Efisɛ, ɔpɛ sɛ ɔkyerɛ wo kwan a wobɛfa so anu wo ho.\n5 Nanso wowɔ koma a apirim. Ɛno nti, da a Onyankopɔn bɛda n’abufuw ne n’atemmu adi no, wo ara wobɛma asotwe a wɔde bɛtwe wo no mu ayɛ den. 6 Nea obiara ayɛ no, ɛso akatua na Onyankopɔn bɛma no anya. 7 Wɔn a wɔde boasetɔ yɛ Onyankopɔn apɛde no, ɔbɛma wɔn nkwa a enni awiei. 8 Nnipa bi yɛ pɛsɛmenkominya a wɔpo ade trenee kodi ade bɔne akyi; saa nnipa no, Onyankopɔn de n’abufuwhyew bɛba wɔn so. 9 Yudafo ne Amanamanmufo a wɔkɔ so yɛ bɔne no nyinaa behu amane na wɔn werɛ nso bɛhow. 10 Nanso wɔn a wotie no no, sɛ wɔyɛ Yudafo anaa Amanamanmufo no, wobenya anuonyam, nidi ne asomdwoe afi Onyankopɔn nkyɛn. 11 Onyankopɔn nyɛ nyiyimu na ɔnyɛ animhwɛ nso wɔ n’atemmu mu. 12 Wɔn a wonnim Mmara no na wɔyɛ bɔne no, bewu a wɔnkae Mmara no nka wɔn ho asɛm, na wɔn a wonim Mmara no na wɔyɛ bɔne no, wɔnam Mmara no so bebu wɔn atɛn.\n13 Ɛnyɛ sɛ wotee Mmara no ara no, na woyɛ pɛ wɔ Onyankopɔn anim, na mmom, ɛsɛ sɛ woyɛ nea Mmara no hwehwɛ sɛ woyɛ. 14 Amanamanmufo no nni Mmara nanso wofi wɔn pɛ mu yɛ nea Mmara no hwehwɛ sɛ wɔyɛ; ɛwom sɛ wonni Mmara no so de, nanso wɔn ankasa fa wɔn ho wɔn ho sɛ Mmara. 15 Wɔn abrabɔ kyerɛ sɛ, nea Mmara no hwehwɛ no, wɔ wɔn koma mu. Esiane sɛ ɛtɔ da bi a wɔn adwene tia wɔn na ɛtɔ da bi nso a egye wɔn no nti, ɛma ɛda adi sɛ ɛyɛ nokware. 16 Enti Asɛmpa a meka no kyerɛ sɛ, sɛ da no du a, saa na Onyankopɔn nam Yesu Kristo so bebu nnipa kokoamsɛm atɛn.\n17 Mo Yudafo de, mususuw sɛ mo ne Onyankopɔn te no yiye so, efisɛ, ɔde ne Mmara a monam so benya nkwagye no maa mo. Na moka no mo ano fafa so nso se, moyɛ ne nnamfonom sononko bi. 18 Munim nea Onyankopɔn hwehwɛ sɛ moyɛ. Moasua afi Mmara no mu ahu nea eye. 19 Mofa mo ho sɛ moyɛ akwankyerɛfo ma anifuraefo, na moyɛ hann nso ma wɔn a wɔte sum mu. 20 Mugye di sɛ mubetumi akyerɛ adwenemharefo ne mmofra Onyankopɔn akwan, efisɛ, nokwarem, munim ne Mmara a osuahu ne nokware ahyɛ no ma no.\n21 Mokyerɛkyerɛ afoforo na adɛn nti na muntumi nkyerɛkyerɛ mo ho mo ho? Moka kyerɛ afoforo se wɔmmmɔ korɔn. Mobɔ korɔn no bi anaa? 22 Moka se aguamammɔ nye. Mobɔ aguaman no bi anaa? Moka se, monnsom ahoni, na momfa ahoni ho mpɛ sika?\n23 Mohoahoa mo ho yiye se munim Onyankopɔn Mmara no nanso monam Mmara no so bu so, bu no animtia. 24 Ɛnyɛ nwonwa sɛ Kyerɛwsɛm no ka se mo nti, wiasefo kasa tia Onyankopɔn.\n25 Sɛ woyɛ Yudani na wudi Onyankopɔn Mmara no so a, ɛyɛ ade a ɛsom bo. Na sɛ moanni so a, nsonoe biara nni mo ne abosonsomfo ntam. 26 Sɛ abosonsomfo di Onyankopɔn Mmara so a, munnye nni sɛ ɔde nea ɛfata ne anuonyam a ɛfata a wabɔ ne tirim sɛ ɔde bɛma Yudafo no bɛma wɔn? 27 Sɛ ɛba saa a, abosonsomfo no bɛkasa atia mo, agu mo, Yudafo a munim Onyankopɔn ho nsɛm no na wahyɛ mo bɔ nanso munni ne Mmara so no anim ase .\n28 Fa a wɔde mo afa Yudasom mu atwa mo twetia, anaasɛ Yudafo na wɔwoo mo no nkyerɛ sɛ moyɛ Yudafo kann. 29 Yudani kann no ne onipa a ne koma mu tew wɔ Onyankopɔn anim. Onyankopɔn nhwɛ twetiatwa ho na mmom ɔhwɛ wɔn a wɔn adwene ne wɔn koma asesa. Obiara a ɔwɔ saa adwensakra abrabɔ mu no, sɛ moankamfo no koraa a, Onyankopɔn bɛhyɛ no anuonyam.


Matouš 21 SNC – Mateo 21 AKCB | Biblica\nMatouš 21 SNC – Mateo 21 AKCB\nYesu Kɔ Yerusalem Sɛ Ɔhempɔn\n1Aka kakra na Yesu ne nʼasuafo no adu Yerusalem no, wɔbɛn kurow bi a wɔfrɛ no Betfage a ɛwɔ Ngo Bepɔw no so hɔ no. Ɛhɔ na Yesu somaa nʼasuafo no mu baanu se, wonni kan nkɔ. 2Ɔka kyerɛɛ wɔn se, “Sɛ mudu hɔ a, mubehu sɛ wɔasa afurum bi ne ne ba hama. Monsan wɔn, na momfa wɔn mmrɛ me. 3Sɛ obi ka asɛm bi kyerɛ mo a, monka nkyerɛ onipa ko no se, ‘Wɔn ho hia Awurade,’ na ntɛm ara ɔbɛma mo de wɔn aba.”\n4Wɔyɛɛ eyi de hyɛɛ tete nkɔmhyɛ a ɛka se,\n5“Monka nkyerɛ Ɔbabea Sion se\nwo hene reba wo nkyɛn.\nOdwo, na ɔte afurum ne\nafurum ba so” no mu den.\n6Asuafo baanu no yɛɛ nea Yesu ka kyerɛɛ wɔn no. 7Wɔde mmoa no brɛɛ no no, wɔde wɔn ntama sesɛw afurum no so, maa Yesu tenaa no so. 8Nnipadɔm a wɔwɔ hɔ no bi de wɔn ntama sesɛw ɔkwan a ɔde aboa no nam so no so. Ebinom nso bubuu nnua mman de sesɛw ɔkwan no mu saa ara. 9Dɔm no tu teɛe de osebɔ teɛteɛɛ mu se,\n“Nhyira ne nea ɔnam Awurade din mu reba no.”\n“Hosiana wɔ ɔsoro nohɔ!”\n10Bere a oduu Yerusalem no, kurow no nyinaa bɔɔ twi. Ɛhɔfo no bisae se, “Na hena ni?”\n11Nnipadɔm no buae se, “Ɛyɛ Yesu, Odiyifo a ofi Nasaret a ɛwɔ Galileaman mu no.”\nYesu Kɔ Hyiadan Mu\n12Yesu fii hɔ no, ɔkɔɔ hyiadan mu. Oduu hɔ no, ɔpam aguadifo a wɔwɔ hɔ no nyinaa, kaa sikasesafo apon nyinaa guu fam, bubuu pata a wɔtɔn mmorɔnoma wɔ mu no nyinaa gui. 13Yesu ka kyerɛɛ wɔn se, “Kyerɛwsɛm no ka se, ‘Mʼasɔrefi yɛ beae a wɔbɔ mpae.’ Nanso mo de, mode hɔ ayɛ adwowtwafo atenae.”\n14Afei anifuraefo ne mmubuafo baa ne nkyɛn wɔ hyiadan mu hɔ ma ɔsaa wɔn nyinaa yare. 15Nanso bere a asɔfo mpanyin ne Yudafo mpanyin bi huu anwonwade yi na wɔtee nso sɛ mmofra nkumaa a wɔwɔ hyiadan mu hɔ reteɛteɛ mu se, “Nhyira nka Dawid Ba no” no, anyɛ wɔn dɛ.\n16Enti wobisaa Yesu se, “Wote nsɛm a mmofra no reka no ana?”\nYesu bua se, “Yiw. Na monkenkan saa Kyerɛwsɛm a ɛka se,\n“ ‘Mmofra ne nkokoaa mpo\nde wɔn ano kamfo wo’ no da, ana?”\n17Afei ofii hɔ san kɔɔ Betania kɔdaa hɔ.\n18Ade kyee anɔpa a ɔresan akɔ Yerusalem no, ɔkɔm dee no. 19Ohuu sɛ borɔdɔma dua bi si ɔkwan ho baabi. Ɔkɔɔ hɔ kɔhwɛɛ sɛ borɔdɔma no bi wɔ so, nanso oduu hɔ no, ohuu sɛ nhaban nko ara na ɛwɔ so. Ɔdomee borɔdɔma dua no se, “Efi nnɛ, worensow aba bio!” Ɛhɔ ara borɔdɔma dua no wui.\n20Asɛm yi yɛɛ Yesu asuafo no nwonwa ma wobisaa no se, “Na ɛyɛɛ dɛn nti na borɔdɔma dua no so nhaban poo ntɛm saa?”\n21Yesu nso buaa wɔn se, “Nokware, sɛ mowɔ gyidi na munnhinhim a, mubetumi ayɛ ade koro yi ara bi, anaa nea ɛkyɛn saa mpo. Anka mubetumi aka akyerɛ Ngo Bepɔw yi se, ‘Tutu kogu po mu,’ na ebetutu akogu mu nso. 22Biribiara a mode gyidi bebisa wɔ mpaebɔ mu no, mo nsa bɛka.”\n23Yesu san kɔɔ hyiadan mu hɔ a ɔrekyerɛkyerɛ no, asɔfo mpanyin ne Yudafo mpanyin baa ne kyɛn bebisaa no tumi ko a ogyina so pam aguadifo ne sikasesafo no fii hyiadan mu hɔ no.\n24Yesu kae se, “Merebebisa mo asɛm baako bi, na mummua me ansa. 25Onyankopɔn na ɔsomaa Osuboni Yohane anaa ɛnyɛ ɔno?”\nWodwinnwen ho kae se, “Sɛ yɛka sɛ ‘Efi Onyankopɔn’ a, wobebisa yɛn nea enti a yɛannye nea Yohane kae no anni? 26Na sɛ yɛka se, ‘Ɛnyɛ Onyankopɔn na ɔsomaa no’ nso a, dɔm no bɛhaw yɛn efisɛ, wɔn nyinaa nim sɛ Yohane yɛ odiyifo.”\n27Enti wɔn mmuae a wɔmae ara ne sɛ, “Yennim!”\nƐhɔ ara na Yesu nso kae se, “Sɛ munnim de a, me nso meremmua mo.”\nMmabarima Baanu Ho Bɛ\n28Yesu kae se, “Saa asɛm a merebɛka yi mudwen ho dɛn? Ɔbarima bi wɔ mmabarima baanu. Ɔka kyerɛɛ wɔn mu panyin no se, ‘Me ba, nnɛ kɔ mʼafum na kɔyɛ adwuma wɔ hɔ.’\n29“Ne ba no kae se, ‘Merenkɔ,’ nanso akyiri no, ɔsesaa nʼadwene na ɔkɔe.\n30“Afei agya no ka kyerɛɛ akumaa no se, ‘Wo nso kɔ.’ Ɔno nso kae se, ‘Agya, mate, mɛkɔ.’ Nanso wankɔ.\n31“Saa mmofra baanu yi mu hena na otie nʼagya asɛm?”\nWobuae se, “Ɛyɛ ne ba panyin no.”\nYesu see wɔn se, “Akyinnye biara nni ho sɛ abɔnefo ne nguamanfo bɛkɔ Ɔsoro Ahenni mu ansa na moakɔ. 32Efisɛ Yohane baa mo nkyɛn sɛ ɔrebɛkyerɛ mo trenee kwan, na moannye no anni. Nanso towgyefo ne nguamanfo gyee no dii. Na muhuu eyi mpo no, moansakra mo adwene, na moannye no anni.”\nApaafo Ho Bɛ\n33Yesu buu wɔn bɛ foforo bi se, “Da bi, ɔbarima bi a ɔwɔ bobeturo a wagye ban afa ho, na watu amoa a wokyi nsa wɔ mu, de afuw no gyaw akuafo bi. Eyi akyi no, otuu kwan kɔɔ ɔman foforo bi so. 34Eduu bere a bobe no beree a ɛsɛ sɛ wɔtew no, ɔsomaa ne ho nnipa baa akuafo no hɔ sɛ wommegye ne kyɛfa mmrɛ no.\n35“Woduu hɔ ara pɛ na akuafo no tow hyɛɛ nnipa no so, boroo ɔbaako, kum ɔbaako na wosiw ɔbaako nso abo. 36Afei ɔsan somaa nnipa a wɔn dodow sen wɔn a ɔsomaa wɔn kan no se wɔnkɔ akuafo no nkyɛn, nanso asɛm koro no ara bi na esii. 37Eyi akyi no ɔsomaa ɔno nʼankasa ne ba kɔɔ akuafo no nkyɛn susuwii sɛ, wɔde nidi bɛma no.\n38“Nanso akuafo no huu sɛ ne ba no apue reba pɛ, wɔfaa ne ho adwene kae se, ‘Ɔdedifo no na ɔreba no; momma yenkum no, na yɛmfa afuw no!’ 39Ɛhɔ ara na wɔtwee no fii afuw no mu, kokum no too baabi.\n40“Sɛ afuw wura no san ba a, mugye di sɛ dɛn na ɔbɛyɛ saa akuafo no?”\n41Yudafo mpanyin no buae se, “Ɔno nso bekum saa atirimɔdenfo no na ɔde afuw no ama akuafo foforo a wɔde ne kyɛfa bɛma no bere a ɛsɛ mu.”\n42Yesu bisaa wɔn bio se, “Monkenkan Kyerɛwsɛm no mu da sɛ,\n“ ‘Ɔbo a adansifo apo no\nɛno ara na abɛyɛ ɔdan no twea so tibo.\nAwurade na wayɛ eyi,\nna ɛyɛ nwonwa wɔ yɛn ani so?’\n43“Nea mereka ara ne sɛ, wobegye Onyankopɔn Ahenni no afi mo nsam de akɔma ɔman foforo a wobebu ne nnɔbae no ho nkontaa pa akyerɛ no. 44Wɔn a wɔbɛhwe saa ɔbotan yi so no mu bebubu, na nea ɔbo no bɛhwe ne so no nso bɛpɛtɛw.”\n45Bere a asɔfo mpanyin ne Yudafo mpanyin no tee ase sɛ Yesu asɛm a ɔreka no fa wɔn ho no, 46wɔpɛɛ sɛ wɔyɛ no bɔne, nanso na wosuro dɔm no efisɛ na wɔagye Yesu ato mu sɛ ɔyɛ Odiyifo.\nAKCB : Mateo 21


Adiyisɛm 5 | Intanɛt So Bible| Wiase Foforɔ Nkyerɛaseɛ\nYohane Adiyisɛm 5:1-14\nNhoma mmobɔwee a wɔde ahyɛnsode ason atetare ano (1-5)\nOguammaa no gyee nhoma mmobɔwee no (6-8)\nOguammaa no fata sɛ ɔtetew ahyɛnsode no (9-14)\n5 Na mihuu nhoma mmobɔwee bi wɔ Nea ɔte ahengua no so+ no nsa nifa mu. Ná wɔakyerɛw anim ne akyi, na na wɔde ahyɛnsode ason atetare ano denneennen. 2 Na mihuu ɔbɔfo hoɔdenfo bi a ɔde nne kɛse reteɛm sɛ: “Hena na ɔfata sɛ ɔtetew ahyɛnsode a ɛtetare nhoma no ano no, na obue mu?” 3 Nanso ɔsoro oo, asaase so oo, asaase ase oo, obiara nni hɔ a na obetumi abue nhoma mmobɔwee no mu anaa obetumi ahwɛ mu. 4 Na misui paa, efisɛ wɔannya obiara a ɔfata sɛ obue nhoma mmobɔwee no mu anaa ɔhwɛ mu. 5 Ɛnna mpanyimfo no baako ka kyerɛɛ me sɛ: “Gyae su. Hwɛ! Yuda abusuakuw mu Gyata,+ Dawid+ ntini+ no, wadi nkonim,+ enti obetumi atetew nhoma mmobɔwee no ahyɛnsode ason no na wabue mu.” 6 Na mihuu oguammaa+ bi a ayɛ sɛ nea wɔakum no+ a ogyina ahengua no ne ateasefo* baanan no ne mpanyimfo no mfinimfini.+ Ná ɔwɔ mmɛn ason ne aniwa ason. Aniwa no gyina hɔ ma Onyankopɔn ahonhom ason+ a wɔasoma wɔn asaase nyinaa so no. 7 Ntɛm ara na oguammaa no baa anim, na ogyee nhoma mmobɔwee no fii Nea ɔte ahengua no so no+ nsa nifa mu. 8 Na bere a ogyee nhoma mmobɔwee no, ateasefo baanan no ne mpanyimfo 24 no+ butubutuw fam wɔ Oguammaa no anim. Ná wɔn mu biara kura sanku ne sika kɔkɔɔ nkankyee a aduhuam ayɛ no ma. (Aduhuam no gyina hɔ ma akronkronfo no mpaebɔ.)+ 9 Na wɔtoo dwom foforo+ sɛ: “Wofata sɛ wugye nhoma mmobɔwee no na wotetew n’ahyɛnsode no, efisɛ wokum wo na wode wo mogya tɔɔ nnipa+ fii abusua ne kasa* ne nkurɔfo ne ɔman biara mu maa Onyankopɔn,+ 10 na woyɛɛ wɔn ahemman+ ne asɔfo maa yɛn Nyankopɔn,+ na wɔbɛyɛ ahemfo na wɔadi asaase so.”+ 11 Afei mihuu abɔfo bebree a wɔatwa ahengua no ne ateasefo no ne mpanyimfo no ho ahyia, na metee wɔn nne nso. Ná wɔn dodow yɛ mpem dudu ahorow mpem dudu ne mpempem bebree,+ 12 na na wɔde nne kɛse reka sɛ: “Oguammaa a wokum no+ no fata sɛ ogye tumi ne ahonya ne nyansa ne ahoɔden ne nidi ne anuonyam ne nhyira.”+ 13 Na metee sɛ abɔde biara a ɛwɔ soro ne asaase so ne asaase ase+ ne po mu, ne nea ɛwom nyinaa reka sɛ: “Nhyira ne nidi+ ne anuonyam ne ahoɔden nka Nea ɔte ahengua no so+ no ne Oguammaa no+ daa daa.”+ 14 Na ateasefo baanan no kae sɛ: “Amen!” na mpanyimfo no butubutuw fam, na wɔsomee.


Mateo 13 NA-TWI - Okuafo ho bɛ - Da no ara, Yesu fii adi - Bible Gateway\nMateo 13 Nkwa Asem (NA-TWI)\nOkuafo ho bɛ\n13 Da no ara, Yesu fii adi kɔtenaa mpoano. 2 Nnipakuw kɔɔ ne nkyɛn wɔ hɔ. Ɔkɔtenaa ɔkorow bi mu a na nnipakuw no nso gyinagyina mpoano hɔ. 3 Ofitii ase kyerɛkyerɛɛ wɔn abebu mu se, “Da bi okuafo bi kɔɔ n’afum koguu aba. 4 Ogu so regu no, aba no bi guu ɔkwan mu ma nnomaa bɛsosɔw ne nyinaa. 5 Ebi nso koguu abotan so. Ankyɛ na aba no fifii. 6 Esiane sɛ na dɔte a ɛwɔ abotan no so no sua no nti, owia bɔɔ so no ne nyinaa hyewee. 7 Aba no bi nso guu nsɔe mu. Efifii no, nsɔe no kyekyeree no ma ewui. 8 Nanso aba no bi guu asase pa mu. Enyinii, sow aba mmɔho aduasa; ebi aduosia, ɛnna afoforo nso, ɔha. 9 Nea ɔwɔ aso no, ma ontie!”\nNea enti a Yesu kasa abebu mu\n10 Owiee ne nkyerɛkyerɛ no, n’asuafo no baa ne nkyɛn bebisaa no se, “Adɛn na daa wonam abebu so kasa kyerɛ nnipa no?”\n11 Yesu buaa wɔn se, “Mo de, wɔde ɔsoro ahenni no ho ahintasɛm ama mo; na wɔn de, wɔmfa mmaa wɔn.\n12 “Nea ɔwɔ biribi no, wɔbɛma no bi aka ho na wanya ma abu no so. Na nea onni ahe bi no, kakra a ɔwɔ no mpo, wobegye afi ne nsam. 13 Nea enti a ɛma mekasa kyerɛ wɔn abebu mu no ne sɛ, wohu, nanso wonhu. Wɔte, na wɔnte ase.\n14 “Eyi maa Yesaia nkɔm a ɔhyɛe se, ‘Ɔte de mobɛte, nanso morente ase; ohu de mubehu, nanso morenhu. 15 Efisɛ, ɔman yi koma apirim. Wɔyɛ asoɔden; wɔakatakata wɔn ani. Sɛ ɛnte saa a anka wɔn ani behu ade, na wɔn koma ate asɛm ase, na wɔanu wɔn ho, asan aba me nkyɛn, na masa wɔn yare’ no baa mu. 16 Na mo de, wɔahyira mo ani sɛ enhu ade; wɔahyira mo aso sɛ ɛnte asɛm. 17 Na me de, mereka akyerɛ mo se, adiyifo ne atreneefo pii pɛe sɛ wohu nea muhu no, nanso wɔanhu. Wɔpɛe sɛ wɔte nea mote, nanso wɔante.\nOkuafo ho bɛ no asekyerɛ\n18 “Afei muntie bɛ a ɛfa okuafo a ɔkoguu aba wɔ n’afum no ho no asekyerɛ. 19 Wɔn a wotie Onyankopɔn asɛm no, na wɔnte ase no te sɛ aba a eguu kwan mu no. Ɔbɔnefo no ba behwim nea wɔadua wɔ wɔn koma mu no. 20 Aba a eguu abotan so no gyina hɔ ma wɔn a wɔte asɛm no na wɔde anigye so mu. 21 Nanso asɛm no ntim wɔ wɔn mu. Eyi nti ɛnkyɛ na asɛm no awu. Esiane sɛ asɛm no awu nti, sɛ ɔhaw anaa ɔtaa bi ba a, wɔpa abaw. 22 Aba a eguu nsɔe mu no gyina hɔ ma wɔn a wotie asɛm no, nanso wiase yi mu abrabɔ mu haw ne agyapade ho dwene nti, ɛmma asɛm no ntumi nyɛ wɔn mu adwuma. 23 Na aba a eguu asase pa mu no gyina hɔ ma wɔn a wotie asɛm no, na wɔte ase. Wɔsow aba mmɔho aduasa; ebi aduosia; ɛnna afoforo nso, ɔha.”\nWura ne aburow ho bɛ\n24 Yesu de bɛ foforo kaa asɛm se, “Ɔsoro ahenni no te sɛ okuafo bi a oduaa aburow wɔ n’afum. 25 Da koro anadwo a wada no, ne tamfo nso beduaa wura fraa aburow a wadua no. 26 Aburow no renyin no, na wura no nso renyin.\n27 “Okuafo no apaafo bɛka kyerɛɛ no se, ‘Owura, aburow a wuduae no, wura bi afifi wɔ ase!’ Okuafo no buae se,\n28 “‘Ɔtamfo bi na oduae!’ “Apaafo no bisaa no se, ‘Wopɛ sɛ yɛkotutu saa wura no anaa?’\n29 “Obuaa wɔn se, ‘Dabida!’ Anhwɛ a, na moatutu aburow no bi afra wura no. 30 Momma ne nyinaa nnyin nkosi twabere, na mama atwafo ayiyi wura no afi aburow no mu ahyew, na wɔde aburow no nso agu asan so.’ “\nOnyaa aba ho bɛ\n31 Yesu buu wɔn bɛ foforo se, “Ɔsoro ahenni no te sɛ onyaa aba ketewaa bi a obi duae wɔ n’afum. 32 Ɛyɛ aba ketewaa bi, nanso sɛ enyin a, ɛyɛ dutan kɛse ma nnomaa kɔsisi n’abaa so.”\nMmɔkaw ho bɛ\n33 Obuu wɔn bɛ foforo se, “Ɔsoro ahenni no te sɛ abodootofo a ɔde mmɔkaw fra mmɔre na ɔka fra kosi sɛ mmɔkaw no bɛfra mmɔre no nyinaa yiye, na ama atu.”\n34 Yesu nam abebu so na ɔkasa kyerɛɛ nnipadɔm no. 35 Esiane sɛ na adiyifo ahyɛ nkɔm sɛ ɔnam abebu so bɛkasa nti, wanka asɛm a wamfa abebu amfra mu. Nkɔm a adiyifo no hyɛe ne sɛ, “Mɛkasa abebu mu, na maka anwonwade mu ahintasɛm a efi adebɔ mfitiase.”\nWura ne aburow ho bɛ no asekyerɛ\n36 Afei, Yesu fii nnipadɔm no nkyɛn kɔɔ fie. N’asuafo no baa ne nkyɛn bɛka kyerɛɛ no se, ɔnkyerɛ wɔn abebu a ɛfa wura ne aburow ho no ase.\n37 Yesu buaa wɔn se, “Me, Onipa Ba no, mene okuafo a oduaa aburow no. 38 Afuw no ne wiase, na aburow no nso gyina hɔ ma wɔn a wɔyɛ ahenni no mma; wura no nso gyina hɔ ma wɔn a wɔyɛ ɔbonsam mma. 39 Ɔtamfo a oduaa wura fraa aburow no ne ɔbɔnefo no. Otwabere no yɛ wiase awiei; atwafo no ne abɔfo.\n40 “Sɛnea asɛnka no mu, wotutuu wura no fii aburow no mu kɔhyewee no, saa ara na ɛbɛyɛ wiase awiei. 41 Onipa Ba no bɛsoma n’abɔfo na wɔabɛboaboa wɔn a wɔpɛ bɔne, nsɛmmɔnedifo nyinaa ano afi ahenni no mu, 42 na wɔatow wɔn agu ogyatannaa no mu, ahyew wɔn. Ɛhɔ na osu ne agyaadwo wɔ. 43 Na atreneefo no bɛhyerɛn sɛ owia wɔ wɔn Agya ahenni no mu. Nea ɔwɔ aso no, ma ontie!”\nAgyapade ho bɛ\n44 Yesu toaa abebu no so se, “Ɔsoro ahenni no te sɛ agyapade bi a obi kohui wɔ afuw bi mu, na ɔde ahopere kɔtɔn n’ahode nyinaa, nyaa sika a ɛbɛso saa afuw no tɔ, na ne nsa aka agyapade no!\nAhene pa ho bɛ\n45 “Bio, Ɔsoro ahenni no te sɛ obi a odi ahene pa ho gua a ɔrepɛ ahene pa atɔ. 46 Ɔkonyaa bi a ɛyɛ fɛ mmoroso, enti ɔkɔtɔn n’ahode nyinaa de kɔtɔe!”\nAsaugu ho bɛ\n47 Yesu toaa so bio se, “Ɔsoro ahenni no te sɛ obi a ɔkoguu asau wɔ asu bi mu yii nsumnam ahorow bebree. 48 Asau no yɛɛ ma no, ɔtwe baa koko so. Afei, ɔtenaa ase yiyii nam pa no guu kɛntɛn mu, ɛnna ɔtow nea enye no gui. 49 Saa ara na wiase awiei bɛyɛ. Abɔfo no bɛba abɛpaw nnebɔneyɛfo no afi atreneefo no mu. 50 na wɔatow nnebɔneyɛfo no agu ogyatannaa no mu; ɛhɔ na osu ne agyaadwo wɔ. 51 Mote ase?” N’asuafo no buaa no se, “Yiw.”\n52 Yesu toaa ne nkyerɛkyerɛ no so se, “Kyerɛwsɛm no akyerɛkyerɛfo a wɔabɛyɛ m’asuafo no te sɛ ofiwura a wayi n’agyapade foforo ne dedaw nyinaa adi.”\n53 Yesu wiee n’abebu no, ofii nea ɔwɔ hɔ. 54 Ɔkɔɔ ne kurom Nasaret. Ɔkyerɛkyerɛɛ wɔn hyiadan mu maa wɔn a wotiee no no ho dwiriw wɔn. Wobisabisaa wɔn ho wɔn ho se, “Ɛhe na saa ɔbarima yi konyaa nyansa a ɔde yɛ anwonwade sɛɛ yi?\n55 “Ɛnyɛ kapentani no ba no ni? Ɛnyɛ ne na ne Maria? Ɛnyɛ ne nuammarimanom ne Yakobo ne Yosef ne Simon ne Yuda? 56 Ɛnyɛ yɛne ne nuammeanom na ɛte ha? Na afei, ɛhe na okonyaa eyinom nyinaa yi?” 57 Wɔn bo fuw no. Yesu ka kyerɛɛ wɔn se, “Odiyifo wɔ anuonyam wɔ baabiara, gye ne man mu anaa ne nkurɔfo mu!” 58 Esiane sɛ wɔannye no anni no nti, wanyɛ anwonwade bebree wɔ hɔ!


Philippians 1 AMP - Filipifo 1 NA-TWI | Biblica América Latina\nPhilippians 1 AMP - Filipifo 1 NA-TWI\n1Saa nhoma yi fi Paulo ne Timoteo a wɔyɛ Kristo Yesu nkoa nkyɛn. Wɔde kɔma Yesu Kristo mu ahotefo ne ahwɛfo ne asomafo a wɔwɔ Filipi no nyinaa.\n2 Adom ne asomdwoe a efi yɛn Agya Nyankopɔn ne Awurade Yesu Kristo nka mo.\n3 Bere biara a mekae mo no, meda Onyankopɔn ase. 4 Saa ara nso na da biara mede anigye bɔ mpae ma mo, 5 efisɛ, efi da a edi kan de besi sesɛɛ no, moaboa me wɔ asɛmpaka no adwumayɛ mu. 6 Eyi nti, migye di yiye sɛ: Onyankopɔn a ofitii ase yɛɛ saa adwuma pa yi wɔ mo mu no bɛkɔ so de akosi da a Yesu Kristo bɛba no.\n7 Sɛnea mo ho adwene pa wɔ me tirim no nti, sɛ daa mekae mo a, na ne kwan so ara nen. Efisɛ, sɛ meda mpokyerɛ mu anaasɛ mede me ho na mereka Asɛmpa no no, mo nyinaa ne me nya Onyankopɔn adom. 8 Onyankopɔn ankasa di me adanse sɛ m’ani agyina mo wɔ Yesu Kristo dɔ mu. 9 Me mpae a mebɔ ma mo ne sɛ, ɔdɔ a mode dodɔ mo ho mo ho no mu bɛyɛ den, na mubenyin wɔ nimdeɛ ne ntease mu 10 sɛnea ɛbɛyɛ a mubehu nea eye na da a Kristo bɛba no, moayɛ kronn a obi nka asɛm bi ntia mo. 11 Nneɛma pa a Yesu Kristo no nko betumi de ama mo no bɛhyɛ mo abrabɔ ma de ahyɛ Onyankopɔn anuonyam, akamfo no.\n12 Anuanom, mepɛ sɛ mote ase sɛ nneɛma a aba me so nyinaa aboa ama Asɛmpa no atrɛw. 13 Ɛno nti, awɛmfo a wɔwɔ ahemfi ha ne afoforo a wɔka wɔn ho no nyinaa nim sɛ, esiane sɛ meyɛ Kristo somfo no nti, na meda afiase. 14 Afiase a meda no ahyɛ anuanom bebree nkuran wɔ Awurade mu ma wotumi ka Onyankopɔn asɛm no wɔ akokoduru so a wonsuro hwee.\n15 Ɛyɛ nokware sɛ wɔn mu binom nam nitan ne ntɔkwawpɛ so ka Kristo ho asɛm foforo, na afoforo nso de adwene pa na ɛka ne ho asɛm. 16 Wɔn a wɔde adwene pa ka asɛm no fi ɔdɔ mu na ɛka, efisɛ, wonim sɛ Onyankopɔn asɛm nti na meda afiase. 17 Afoforo a wɔnam nitan ne ntɔkwawpɛ so ka asɛm no nso dwen sɛ wɔnam saa kwan yi so bɛma m’ahohiahia aboro so wɔ m’afiase nna yi mu. 18 Eyi nti na ayɛ dɛn? Ɛyɛ me anigyesɛm. Nea ehia ara ne sɛ, sɛ wofi adwene pa anaa adwemmɔne mu no, Kristo ho asɛm ara na wɔka. Na eyi nti m’ani gye na mɛkɔ so ama mani agye, 19 efisɛ, minim sɛ mo mpaebɔ ne adom a efi Yesu Kristo Honhom mmoa mu no nti, wobegyaa me. 20 Me pɛ ne m’anidaso titiriw ne sɛ, mmere nyinaa mede nsi ne anem bɛyɛ m’adwuma; mpo saa bere yi, sɛ mete ase o, sɛ miwu o, mede me nipadua nyinaa bɛhyɛ Kristo anuonyam. 21 Me de, m’ase a mete ne Kristo; na owu yɛ me mfaso. 22 Na sɛ m’ase a mete yi na ɛbɛma matumi matwetwe afoforo abrɛ Kristo a, ɛnne na asetena ne owu, minhu mu nea memfa. 23 Eyi adi me aniani; ɔpɛ na mepɛ sɛ mitu wiase ne Kristo kɔtena, efisɛ, ɛno mmom na eye; 24 nanso mo nti, sɛ mete ase nso a, anka eye.\n25 Minim sɛ me ho hia wɔ asase yi so ha; ɛno nti, mɛtena ha kakra na maboa mo ama moanyin wɔ gyidi mu anya anigye. 26 M’asetena yi bɛma mo ani agye na sɛ mesan bɛsra mo bio a, mubenya biribi agyina so ahyɛ Kristo anuonyam sɛ ɔbɔɔ me ho ban.\n27 Mprempren, ade a ɛho hia me ne sɛ, biribiara a ɛbɛto mo no, momma mo abrabɔ mfata sɛ Kristo Asɛmpa no nko sɛnea ɛbɛyɛ a sɛ yehyia o, sɛ yɛanhyia o, mɛte mo ho asɛm pa sɛ mugyina pintinn na mukita botae koro ne gyidi koro wɔ Asɛmpa no ho.\n28 Munnsuro mo atamfo. Biribiara a mobɛyɛ no, momfa akokoduru nnyina pintinn. Na eyi bedi adanse sɛ wobedi nkogu na moadi nkonim, efisɛ, Onyankopɔn ka mo ho. 29 Na mo de, ɛnyɛ sɛ wɔadom mo sɛ munni Kristo akyi nko, na mmom, sɛ mubehu amane nso. 30 Afei mubetumi ne me abom ako ɔko a mereko no. Saa ɔko yi na bere a atwam no, mekoe no, na migu so reko sɛnea mote no no.\nNA-TWI : Filipifo 1


Timoteo Nhoma a Edi Kan 4:1-16\nƆbɔɔ wɔn kɔkɔ wɔ ahonhommɔne ho (1-5)\nNea ɛma yɛyɛ Kristo asomfo pa (6-10)\nApɔwmuteɛteɛ ne onyamesom pa (8)\nMa w’ani nku wo nkyerɛkyerɛ ho (11-16)\n4 Nanso asɛm a efi honhom mu no* ka no pefee sɛ, mmere bi bɛba a ebinom bɛtwe wɔn ho afi gyidi no ho akodi nnaadaasɛm a efi honhom mu*+ ne ahonhommɔne* nkyerɛkyerɛ akyi. 2 Nea ɛbɛma aba saa ne sɛ wobetie nyaatwomfo a wɔka atosɛm.+ Wɔn na wɔn ahonim* awu; ɛte sɛ etwã a dade ahye obi ama abɛda ne ho. 3 Wɔbara aware,+ na nnuan a Onyankopɔn bɔe sɛ wɔn a wɔwɔ gyidi+ na wɔahu nokware no yiye mfa aseda nni no,+ wɔka kyerɛ nkurɔfo sɛ ɛnsɛ sɛ wodi.+ 4 Nanso nea ɛwom ne sɛ, Onyankopɔn abɔde nyinaa ye,+ na sɛ obi da ase wɔ ho a, ɛnsɛ sɛ ɔpo biribiara,+ 5 efisɛ Onyankopɔn asɛm ne mpae a wɔbɔ gu so no ma ɛho tew. 6 Sɛ wode afotusɛm yi ma anuanom no a, wobɛyɛ Kristo Yesu somfo pa, obi a wɔde nsɛm a egyina gyidi ne nkyerɛkyerɛ pa so atete no;* ɛno na woadi akyi pɛpɛɛpɛ no.+ 7 Atosɛm a etia nneɛma kronkron, te sɛ nea mmerewa ka no, bɔ gu.+ Mmom, fa onyamesom pa si w’ani so na fa tete wo ho. 8 Efisɛ apɔwmuteɛteɛ so wɔ mfaso kakra de, nanso onyamesom pa so wɔ mfaso ade nyinaa mu, efisɛ ɛboa yɛn wɔ asetena mu nnɛ, na ɛbɛboa yɛn wɔ nkwa a ɛbɛba daakye no+ nso mu. 9 Saa asɛm no yɛ nokware, na ɛsɛ sɛ yegye tom paa. 10 Eyi nti na yɛyɛ adwumaden na yɛyere yɛn ho+ no, efisɛ yɛde yɛn ani ato Onyankopɔn teasefo no so. Ɔno na ɔyɛ nnipa ahorow nyinaa+ Agyenkwa,+ ne titiriw no, anokwafo. 11 Kɔ so fa ahyɛde ahorow yi ma na fa kyerɛkyerɛ. 12 Mma obiara mmmu aberante a woyɛ no animtiaa* da. Mmom no, yɛ nhwɛso ma anokwafo no wɔ ɔkasa, abrabɔ, ɔdɔ, gyidi, ne ahotew mu. 13 Ma w’ani nku baguam akenkan,+ afotu,* ne nkyerɛkyerɛ ho kosi sɛ mɛba. 14 Mmu w’ani ngu akyɛde a ɛwɔ wo mu no so, nea wɔnam nkɔmhyɛ so ma wunyae, bere a mpanyimfo kuw no de wɔn nsa guu wo so no.+ 15 Dwinnwen eyinom ho; fa w’adwene nyinaa si so, na ama nnipa nyinaa ahu wo nkɔso. 16 Hwɛ wo ho so yiye bere nyinaa, na ma w’ani nku wo nkyerɛkyerɛ+ ho daa. Yere wo ho yɛ eyinom, na sɛ woyɛ saa a, wubegye wo ho ne wɔn a wotie wo no nkwa.+\n^ Nt., “honhom no.”\n^ Nt., “nnaadaa ahonhom.”\n^ Anaa “ayɛn no.”\n^ Anaa “abomfiaa.”\n^ Anaa “nkuranhyɛ.”


Wɔde Yesu Kɔmaa Pontio Pilato | Yesu Asetena\nSANHEDRIN NO SAN DII N’ASƐM ANƆPATUTUUTU\nYUDA ISKARIOT KƆHYƐƐ NE HO AKƆMFO\nWƆDE YESU KƆMAA PILATO SƐ ƆMMU NO FƆ\nBere a Petro kaa no ne mprɛnsa so sɛ ɔnnim Yesu no, na ɛyɛ dasuom. Saa anadwo no, Sanhedrin abadwafoɔ no gyinaa so dii Yesu asɛm torokaa sɔree so. Ade kyee Fida anɔpatutuutu na wɔsan bɛhyiaa mu. Nea enti a wɔsan bɛhyiae ne sɛ na wɔpɛ sɛ ɛyɛ te sɛ nea asɛm a wɔdii no anadwo no, mfomso biara nni ho. Wɔde Yesu bɛgyinaa wɔn anim.\nAbadwafoɔ no san ka kyerɛɛ Yesu sɛ: “Sɛ wone Kristo no a, ka kyerɛ yɛn.” Yesu buaa sɛ: “Sɛ meka kyerɛ mo mpo a, morennye nni da. Afei nso, sɛ mebisa mo asɛm a, moremmua koraa.” Afei Yesu de akokoduru kyerɛɛ wɔn sɛ nkɔmhyɛ a ɛwɔ Daniel 7:13 no fa ne ho. Ɔkaa sɛ: “Ɛfiri sɛsɛɛ rekorɔ no onipa Ba no bɛtena Onyankopɔn nsa nifa a tumi wom no so.”—Luka 22:67-69; Mateo 26:63.\nWɔsan bisaa no sɛ: “Enti, wone Onyankopɔn Ba no?” Yesu buaa sɛ: “Mo ara na moreka sɛ mene no.” Afei deɛ, na wɔte nka sɛ Yesu aka abususɛm, enti ɔfata owuo. Enti wɔbisaa wɔn ho sɛ: “Adanseɛ foforɔ bɛn bio na yɛhia?” (Luka 22:70, 71; Marko 14:64) Afei wɔguu Yesu mpokyerɛ de no kɔɔ Roma Amrado Pontio Pilato hɔ.\nWɔde Yesu rekɔ Pilato hɔ no, ɛbɛyɛ sɛ Yuda Iskariot hui, na ɔhuu sɛ Pilato hɔ a wɔde no rekɔ no deɛ, ɛkyerɛ sɛ wɔabu no kumfɔ. Enti ne tiboa buu no fɔ. Ná ɛsɛ sɛ ɔsrɛ Onyankopɔn hɔ bɔne fafiri de kyerɛ sɛ wanu ne ho, nanso wanyɛ saa. Mmom ɔsan de nnwetɛbona 30 no kɔmaa asɔfo mpanimfoɔ no ka kyerɛɛ wɔn sɛ: “Meyɛɛ bɔne sɛ meyii mogya a ɛtene maeɛ.” Nanso asɔfo no annya asɛm papa biara anka ankyerɛ no. Nea wɔkae ara ne sɛ: “Ɛfa yɛn ho bɛn? Ɛyɛ wo ara w’asɛm!”—Mateo 27:4.\nYuda too nnwetɛbona 30 no guu asɔrefie hɔ. Afei ɔsɛee n’asɛm koraa; bɔne a ɔyɛe nyinaa akyi no, ɔkɔɔ sɛ ɔrekɔkum ne ho aka ho. Yuda kɔhyɛɛ ne ho akɔmfo, na ɛbɛyɛ sɛ dua mman a ɔsɛn ne ho wɔ so no bui. Enti ɔfirii soro bɛhwee abotan so maa ne mu paee.—Asomafoɔ Nnwuma 1:17, 18.\nBere a wɔde Yesu kɔɔ Pontio Pilato hɔ no, na ewiem ntetee. Nanso Yudafo a wɔde no kɔe no anwura hɔ. Ná wɔte nka sɛ wɔne amanaman mufo bɔ a, wɔn ho bɛgu fĩ, na wɔrentumi nni Paanoo a Mmɔreka Nnim afahyɛ no. Saa afahyɛ no, na ɛfiri ase Nisan da a ɛtɔ so 15, na na wɔfa no sɛ ɛka Twam afahyɛ no ho.\nPilato pue bɛbisaa wɔn sɛ: “Soboɔ bɛn na mode bɔ onipa yi?” Wɔkaa sɛ: “Sɛ onipa yi nyɛ ɔbɔnefoɔ a, anka yɛamfa no ammrɛ wo.” Gyama Pilato tee nka sɛ wɔreteetee no, enti ɔka kyerɛɛ wɔn sɛ: “Mo ara momfa no nkɔbu no atɛn sɛdeɛ mo mmara teɛ.” Afei Yudafo no kaa biribi a ɛkyerɛ sɛ awudi na ɛwɔ wɔn komam. Wɔkaa sɛ: “Mmara mma kwan sɛ yɛkum obiara.”—Yohane 18:29-31.\nWɔnim sɛ, sɛ wɔkum Yesu Twam afahyɛ bere a, ɛbɛma nkurɔfo ayɛ basabasa. Nanso, sɛ wɔtumi bɔ Yesu sobo sɛ ɔtutu ɔman ase a, ɛno deɛ Romafo no wɔ hokwan sɛ wɔdi n’asɛm kum no. Ɛba saa a, obiara remfa ɛho asodi nto Yudafo no so.\nNyamesom mpanimfoɔ no anka ankyerɛ Pilato sɛ wɔabu Yesu fɔ dada sɛ waka abususɛm. Wɔde sobo foforo bɔɔ no sɛ: “Yɛakye ɔbarima yi sɛ  ɔtutu yɛn man ase na  ɔbara sɛ wɔnntua toɔ mmma Kaesare na  ɔka sɛ ɔno ne ɔhene Kristo.”—Luka 23:2.\nNá Pilato yɛ adwuma ma Roma aban, enti bere a wɔbɔɔ Yesu sobo sɛ waka sɛ ɔyɛ ɔhene no, ɛpem no. Ɛnna ɔsan kɔɔ amrado aban no mu frɛɛ Yesu bisaa no sɛ: “Wone Yudafoɔ hene no anaa?” Ɛkwan bi so no, na Pilato rebisa sɛ, ‘Wasi wo ho hene asɔre atia Ɔhempɔn Kaesare de abu mmara so anaa?’ Afei ɛbɛyɛ sɛ na Yesu pɛ sɛ ɔhu ne ho nsɛm a Pilato ate, enti ɔkaa sɛ: “Wo ara na woabɔ wo tirim reka yei anaa afoforɔ na ɛkaa me ho asɛm kyerɛɛ woɔ?”—Yohane 18:33, 34.\nPilato yɛɛ ne ho sɛnea ɔnnim Yesu ho hwee na afei mmom na ɔpɛ sɛ ɔhu no. Ɔbisaa no sɛ: “Meyɛ Yudani anaa?” Ɔsan kaa sɛ: “Wo ara wo manfoɔ ne asɔfoɔ mpanimfoɔ no na wɔde wo brɛɛ me. Ɛdeɛn na woyɛeɛ?”—Yohane 18:35.\nAhenni ho asɛm a Amrado Pilato bisae no, Yesu amfa anwadawada. Ɔmaa mmuaeɛ maa amrado no ho dwirii no.\nNnwetɛbona 30 a Yuda to guu asɔrefie hɔ no, na asɔfo mpanimfoɔ no nhu nea wɔmfa nyɛ. Wɔkeka kyerɛɛ wɔn sɛ: “Mmara mma kwan sɛ yɛde bɛgu sika akoraeɛ kronkron, ɛfiri sɛ ɛyɛ mogya sika.” Enti wɔde sika no kɔtɔɔ ɔnwemfo asase a wɔde bɛsie ahɔho. Wɔfrɛɛ asase no “Mogya Asase.”—Mateo 27:6-8.\nAdɛn nti na Sanhedrin no san kɔhyiaa Fida anɔpatutuutu?\nƐkwan bɛn na Yuda faa so wui? Dɛn na asɔfo mpanimfoɔ no de nnwetɛbona 30 no yɛe?\nEsiane sɛ na Yudafo no pɛ sɛ Pilato kum Yesu nti, sobo bɛn na wɔde bɔɔ no?


2 Corinzi 3 PEV - 2 Korintofo 3 AKCB\n1Eyi kyerɛ sɛ yɛrehoahoa yɛn ho bio ana? Anaasɛ yehia adansedi nkrataa a efi yɛn nkyɛn anaa mo nkyɛn sɛnea afoforo hia no ana? 2Mo ankasa moyɛ krataa a ɛwɔ yɛn nkyɛn a wɔakyerɛw wɔ yɛn koma mu sɛnea ɛbɛyɛ a obiara behu na wakenkan. 3Mote sɛ krataa a Kristo nam yɛn som so akyerɛw. Ɛnyɛ adubiri na wɔde kyerɛw no ɔbo pon so na mmom Onyankopɔn a ɔte ase no Honhom na wɔde kyerɛw guu nnipa koma mu.\n4Saa ahotoso yi na yɛnam Kristo so anya wɔ Onyankopɔn fam. 5Biribiara nni yɛn mu a ebetumi ama yɛasi yɛn bo aka se yebetumi ayɛ saa adwuma yi. Ahoɔden a yɛwɔ no fii Onyankopɔn. 6Ɔno na wama yɛn afata sɛ NʼApam Foforo ho asomfo. Efi Honhom Kronkron no na emfi mmara a wɔakyerɛw. Mmara de owu ba na Honhom no ne nea ɛma nkwa.\n7Mmara a ɛde owu bae no, na wɔakyerɛw no ɔbo pon so, nanso anuonyam a na ekura no nti nnipa no antumi anhwɛ Mose anim. Mose anuonyam hyerɛnee nanso saa anuonyam no dumii. 8Enti apam a Honhom no de ba no rennya anuonyam mmoroso ana? 9Sɛ mmara a ɛde owu ba no wɔ anuonyam a, ɛno de nea ɛma yɛteɛ wɔ Onyankopɔn anim no rennya anuonyam a ɛboro so ana? 10Nokware mu, Apam Foforo no anuonyam mmoroso nti, mmara a ɛde owu ba no anuonyam ayera. 11Na sɛ anuonyam wɔ biribi a ɛnkyɛ mu a, ade a ɛwɔ hɔ daa no anuonyam bɛyɛ nea ɛso yiye.\n12Esiane sɛ yɛwɔ saa anidaso yi nti, yɛwɔ akokoduru. 13Yɛnte sɛ Mose a ɔde nkataanim kataa nʼanim sɛnea ɛbɛyɛ a Israelfo no renhu nea ɛretwa mu no awiei. 14Nanso ntease a wɔannya no nti besi nnɛ yi, sɛ wɔkenkan Apam Dedaw nhoma no a, saa nkataanim no da so kata wɔn adwene so. Ansa na nkataanim no befi hɔ no, gye sɛ wogye Kristo di. 15Nnɛ yi mpo, bere biara a wɔbɛkenkan Mose mmara no, nkataanim no da so kata wɔn koma so. 16Nanso sɛ obi gye Awurade di a woyi nkataanim no fi hɔ. 17Na Awurade ne Honhom no, na baabiara a Awurade Honhom wɔ no ahotɔ wɔ hɔ. 18Yɛn a nkataanim biara nkata yɛn anim no, Awurade anuonyam hyerɛn wɔ yɛn anim, na Awurade Honhom no sakra yɛn kɔ nʼanuonyam mu.\nAKCB : 2 Korintofo 3


KENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\nMordekai dii awerɛhow (1-5)\nMordekai ka kyerɛɛ Ester sɛ ɔnkɔsrɛ mma wɔn (6-17)\n4 Bere a Mordekai+ tee nea asi nyinaa no,+ osuan n’ataade mu, na ofuraa awerɛhow ntama* de nsõ guu ne ho. Afei opue kogyinaa kurow no mfinimfini, na osui paa; osui yayaayaw. 2 Ɔkɔe koduu ɔhene no pon ano, nanso wantra, efisɛ na ɛnsɛ sɛ obiara de awerɛhow ntama wura ɔhene pon no mu. 3 Na ɔmantam biara+ a wɔtee ɔhene asɛm ne ne mmara no wɔ hɔ no, Yudafo a ɛwɔ hɔ no dii awerɛhow paa, wɔyɛɛ akɔnkyen,*+ na wosu teɛteɛɛm. Wɔn mu pii dedaa awerɛhow ntama* so ne nsõ mu.+ 4 Bere a Ester mmaawa ne n’asomfo* no bɛka kyerɛɛ no no, asɛm no haw ɔhemmaa paa. Ɛnna ɔsoma ma wɔde ntaade kɔmaa Mordekai sɛ ɔnhyɛ na onyi awerɛhow ntama* no, nanso wannye. 5 Ɛnna Ester frɛɛ Hatak, ɔhene asomfo* no baako a ɔhene ayi no sɛ ɔnsom no no, na ɔka kyerɛɛ no sɛ onkobisa Mordekai nea enti a ɔreyɛ saa ne nea asi. 6 Enti Hatak kɔɔ Mordekai nkyɛn wɔ kurow no abɔnten so wɔ ɔhene pon no anim. 7 Na Mordekai kaa nea ato no nyinaa kyerɛɛ no, na sika dodow+ a Haman ahyɛ bɔ sɛ obetua agu ɔhene foto mu sɛ wɔmfa nsɛe Yudafo no nso, ɔka kyerɛɛ no.+ 8 Afei nso, mmara a wɔkyerɛwee wɔ krataa so a wɔhyɛe wɔ Susan*+ sɛ wɔnhyew wɔn ase no, ɔde bi maa no. Ɔkae sɛ ɔmfa nkyerɛ Ester, na ɔnkyerɛkyerɛ mu nkyerɛ no, na ɔnka nkyerɛ no sɛ+ ɔnkɔ ɔhene anim nkɔsrɛ no sɛ onhu wɔn mmɔbɔ, na ɔmpa kyɛw mma ne manfo. 9 Afei Hatak san bae, na ɔbɛkaa nea Mordekai kae no kyerɛɛ Ester. 10 Ɛnna Ester somaa Hatak sɛ ɔnkɔka nkyerɛ Mordekai+ sɛ: 11 “Ɔhene nkoa ne nnipa a ɛwɔ ɔhene no amantam mu nim sɛ, sɛ ɔhene mfrɛɛ wo na wokɔ n’anim wɔ ahemfi hɔ+ a, ɔbarima oo, ɔbea oo, mmara baako pɛ na ɛwɔ hɔ: Wobekum wo; sɛ wubenya wo ti adidi mu a, gye sɛ ɔhene de ne sika kɔkɔɔ poma kyerɛ wo so ansa.+ Nanso nnafua 30 ni, ɔhene mfrɛɛ me sɛ memmra ne nkyɛn.” 12 Bere a wɔkɔkaa Ester asɛm no kyerɛɛ Mordekai no, 13 ɔde mmuae kɔmaa Ester sɛ: “Mma w’adwene nnyɛ wo sɛ wote ahemfi nti nea ɛbɛba Yudafo a aka nyinaa so no, ebi rentumi nka wo. 14 Sɛ woanka ho hwee saa bere yi a, Yudafo benya ogye ne mmoa afi baabi foforo,+ na wo ne wo papa fifo de, mubewuwu. Na hena na onim, ebia eyi* nti na woabɛyɛ ɔdehye yi.”+ 15 Ɛnna Ester soma kɔka kyerɛɛ Mordekai sɛ: 16 “Kɔ na kɔboaboa Yudafo a wɔwɔ Susan* nyinaa ano, na monyɛ akɔnkyen+ mma me. Munnnidi na monnnom nnansa,+ awia ne anadwo. Me nso me ne me mmaawa bɛyɛ akɔnkyen. Mmara mma kwan sɛ mekɔ ɔhene anim, nanso mɛkɔ; miwu a, na mawu.” 17 Enti Mordekai siim kɔe, na ɔkɔyɛɛ nea Ester kae sɛ ɔnyɛ nyinaa.\n^ Anaa “n’asomfo a wɔasa wɔn.”\n^ Anaa “asomfo a wɔasa wɔn.”\n^ Anaa “Susa.”\n^ Anaa “amanehunu bere sɛɛ.”


“Meyɛ mogyatɔw mpo no, w’aniwa huu me.”—DWOM 139:16\nNEA YESUA FI ABƆDE MU\nYɛreka abusuabɔ a emu yɛ den pa ara a nnipa betumi anya a, emu baako ne nea ɛda ntafo a wɔsɛ ntam. Wɔbɛn wɔn ho pa ara. Nancy Segal yɛ ataa, na ɔyɛ adwumam panyin wɔ baabi a wɔyɛ ntafo ho nhwehwɛmu. Ɔkaa sɛ: Ntafo binom “te wɔn ho ase pa ara na wodi nkitaho a wɔmmrɛ ho.” Ɔbaa bi nso ne n’ataa sɛ pa ara, na ɔreka abusuabɔ a ɛda wɔn ntam ho asɛm no, ɔkaa sɛ: “Yɛn mu biara nim biribiara a ɛfa ne yɔnko ho.”\nNtafo a wɔsɛ no, dɛn na ɛma wɔte wɔn ho ase saa? Nhwehwɛmu kyerɛ sɛ, ɛwom sɛ baabi a ntafo a wɔsɛ nyinii ne ntetee a wonyae no ka ho bi na ɛma wɔte wɔn ho ase de, nanso nea edi mu akoten pa ara ne wɔn awosu a ɛsɛ no.\nSUSUW HO HWƐ: Onii a ɔbɔɔ saa awosu a ɛyɛ nwonwa yi, ɛnyɛ dɛn ara a onim sɛnea yɛn mu biara te na ɔte yɛn ase pa ara. Nokwasɛm ne sɛ, odwontofo Dawid kaa sɛ: “Wode me siee me maame yam. Me nnompe anhintaw wo bere a woyɛɛ me ahintawee mu. . . . Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu.” (Dwom 139:13, 15, 16) Onyankopɔn nkutoo na onim sɛnea yɛn awosu te na ɔte yɛn ase ankasa. Afei nso ɔno nko ara na onim nea yɛafa mu wɔ asetenam a enti ama yɛwɔ suban a seesei yɛwɔ no. Sɛnea Onyankopɔn nim yɛn yiye na ɔte yɛn awosu ase wɔ ɔkwan soronko so no, ɛma yenya awerɛhyem sɛ biribiara mu no, ɔte yɛn ase.\nSƐNEA BIBLE MA YEHU SƐ ONYANKOPƆN TE YƐN ASE\nDawid bɔɔ mpae sɛ: “O Yehowa, woahwehwɛ me mu, na wunim me. Wo na wunim m’asetena mu ne me sɔre mu. Woahu m’adwene fi akyirikyiri. Asɛm no nni me tɛkrɛma so, nanso wo, Yehowa, wunim ne nyinaa dedaw.” (Dwom 139:1, 2, 4) Bio nso, Yehowa nim sɛnea yɛte nka ankasa na mpo ‘ohu adwene no mu nyinaa.’ (1 Beresosɛm 28:9; 1 Samuel 16:6, 7) Dɛn na kyerɛwnsɛm yi ma yehu fa Onyankopɔn ho?\nƐwom, ebia ɛnyɛ nea ɛwɔ yɛn adwenem ne sɛnea yɛte nka nyinaa na yɛka ho asɛm kyerɛ Onyankopɔn wɔ mpaebɔ mu. Nanso yɛn Bɔfo no hwɛ nea yɛyɛ, na afei nso nea enti a yɛyɛ saa no, ɔte ase. Bio nso, sɛ yɛn mmerɛwyɛ nti yentumi nyɛ nea ɛda yɛn koma so mpo a, Onyankopɔn te ase sɛ yɛpɛ sɛ yɛyɛ papa. Nokwasɛm ne sɛ, Onyankopɔn na ɔde ɔdɔ hyɛɛ yɛn komam. Ɛno nti, sɛ ɔdɔ ka yɛn ma yesusuw biribi ho anaa yɛyɛ biribi a, Onyankopɔn pɛ pa ara sɛ ohu na ɔte yɛn ase.—1 Yohane 4:7-10.\nBiribiara nni hɔ a Onyankopɔn adwene nkɔ so. Sɛ yɛrehu amane na obiara nnim, anaa obiara nte ase mpo a, Onyankopɔn de onim na ɔte yɛn ase pa ara\nKyerɛwnsɛm no ma yɛn awerɛhyem\n“Yehowa ani wɔ treneefo so, na wayɛ aso ama wɔn adesrɛ.”—1 PETRO 3:12.\nOnyankopɔn ahyɛ bɔ sɛ: “Mɛma woanya nhumu na makyerɛ wo ɔkwan a fa so. M’ani bɛba wo so, na matu wo fo.”—DWOM 32:8.\nONYANKOPƆN WƆ AYAMHYEHYE KƐSE\nSɛ yehu sɛ Onyankopɔn te yɛn nsɛm tebea ne sɛnea yɛte nka no ase a, ɛno betumi aboa yɛn ma yɛagyina nsɛnnennen ano anaa? Yɛnhwɛ nea ɛtoo Anna a ofi Nigeria. Ɔkyerɛkyerɛɛ mu sɛ: “Sɛ mehwɛ sɛnea na merehu amane wɔ asetenam no a, ɛma metee nka sɛ miwui mpo a anka eye. Ná meyɛ okunafo a merehwɛ me babea wɔ ayaresabea. Ná nsu agyina abofra no tirim. Me nso na kokoram abɛtɔ me nufu mu, enti na ɛsɛ sɛ wɔyɛ me oprehyɛn, wɔma me aduru a ano yɛ den, na wɔsan de me fa afiri mu. Wo de hwɛ sɛ me ne me ba no nyinaa da ayaresabea. Ná tebea no yɛ den ma me pa ara.”\nDɛn na ɛboaa Anna ma otumi gyinaa tebea yi ano? Ɔkaa sɛ: “Midwinnwen kyerɛwnsɛm bi te sɛ Filipifo 4:6, 7 ho. Ɛhɔ ka sɛ ‘Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban.’ Bere biara a saa kyerɛwsɛm yi bɛba me tirim no, ɛma mihu sɛ Yehowa te me ase koraa sen sɛnea m’ankasa mihu me ho, na wei ma mebɛn no kɛse. Me nuanom a wɔwɔ Kristofo asafo no mu nso hyɛɛ me nkuran pii.\n“Ɛwom sɛ yare no da so ara reteetee me de, nanso me ne me babea no tebea ayɛ yiye kakra. Esiane sɛ Yehowa wɔ yɛn afã nti, yɛasua sɛ yɛremfa yɛn adwene nsi nsɛnnennen a yehyia no so. Yakobo 5:11 ma yɛn awerɛhyem sɛ: ‘Yebu wɔn a wɔagyina mu no anigyefo. Moate Hiob boasetɔ no ho asɛm na moahu nea Yehowa ma efii mu bae, sɛ Yehowa wɔ ayamhyehye ne mmɔborɔhunu.’” Ná Yehowa te Hiob tebea no ase pa ara, na yebetumi anya awerɛhyem sɛ yɛn nso, ɔhaw biara a yɛrefa mu no, ɔte ase.\nKyerɛwnsɛm no ma yɛn awerɛhyem sɛ Onyankopɔn ani wɔ yɛn so, ɔte yɛn ase, na ɔwɔ tema ma yɛn.\nWohwɛ nneɛma a nnipa dodow no ara refa mu a, ɛyɛ wo sɛ wo de nnu ho baabiara anaa?\nText Baabi a wubetumi atwe nneɛma akenkan ƆWƐN-ABAN No. 3 2018 | Enti Onyankopɔn Dwen Wo Ho?\nAudio Baabi a wubetumi atwe nneɛma abɔ atie ƆWƐN-ABAN No. 3 2018 | Enti Onyankopɔn Dwen Wo Ho?


2 Ioan 1 NTLR – 2 Yohane 1 ASCB\n1Me, Asɔre Panin,\nMeretwerɛ akɔma Awuraa a wɔayi no ne ne mma a medɔ wɔn, nokorɛ no enti. Ɛnyɛ me nko, na mmom, wɔn a wɔnim nokorɛ no nyinaa dɔ mo, 2ɛfiri sɛ, nokorɛ no te yɛn mu na ɛbɛtena yɛn mu akɔsi daa:\n3Adom, mmɔborɔhunu ne asomdwoeɛ mfiri Agya Onyankopɔn ne Awurade Yesu Kristo, Agya no Ba no nkyɛn, mmra yɛn so nokorɛ ne ɔdɔ mu.\n4Mʼani gyee sɛ mehunuu sɛ mo mma no bi te nokorɛ mu sɛdeɛ Agya no hyɛɛ yɛn no. 5Enti, mereka akyerɛ wo, Awuraa sɛ, momma yɛnnodɔ yɛn ho. Yei nyɛ mmara foforɔ a merehyɛ ama wo. Ɛyɛ mmara a wɔahyɛ ama yɛn firi ahyɛaseɛ. 6Saa ɔdɔ a mereka ho asɛm yi kyerɛ sɛ, momma yɛntena ase na yɛnyɛ ɔsetie mma Onyankopɔn. Mmara a mote firii ahyɛaseɛ no kyerɛ sɛ mo nyinaa, montena ase ɔdɔ mu.\n7Adaadaafoɔ a wɔnnnye nntom sɛ Yesu Kristo baa ɔhonam mu no abɔ apete ewiase. Saa adaadaafoɔ yi yɛ atorofoɔ ne Kristo atamfoɔ. 8Monhwɛ mo ho so yie na moanhwere deɛ moayɛ ho adwuma na moanya mo akatua wɔ mu no. 9Obiara a ɔntena Kristo nkyerɛkyerɛ mu no, ɔnni Onyankopɔn. Na deɛ ɔtena nkyerɛkyerɛ no mu no wɔ Agya no ne Ɔba no. 10Sɛ obi ba mo nkyɛn na wamfa saa nkyerɛkyerɛ yi ammrɛ mo a, monnnye no wɔ mo efie, na monnnye nʼani nso. 11Ɛfiri sɛ, obiara a ɔgye saa onipa no ka bɔne a ɔyɛ no ho.\nAsɛnka A Ɛtwa Toɔ\n12Mewɔ nsɛm pii ka kyerɛ mo, nanso meremfa krataa ne twerɛduro so nka. Na mmom, mɛba onipadua so abɛkasa akyerɛ mo, na mo ani agye.\n13Wo nuabaa a wɔayi no no mma no kyea wo.\nASCB : 2 Yohane 1


Krataa a Efi Akwankyerɛ Kuw no Hɔ | Onyankopɔn Dɔ\nKENKAN WƆ Acholi Afrikaans Albanian Altai American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Drehu Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexican Sign Language Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nOnua a Wodɔ Yehowa:\nYesu kae sɛ: “Mubehu nokware no, na nokware no bɛma moade mo ho.” (Yohane 8:32) Hwɛ sɛnea asɛm yi hyɛ nkuran! “Nna a edi akyiri” a emu yɛ den na nkontompo ne atorodi abu so yi mu mpo no, yebetumi ahu nokware no ampa. (2 Timoteo 3:1) Wokae bere a wɔkyerɛkyerɛɛ Onyankopɔn Asɛm mu kyerɛɛ wo foforo ma wubehuu nokware no? Hwɛ sɛnea w’ani gyei!\nNanso sɛnea ehia sɛ yenya nokware no ho nimdeɛ na yɛka ho asɛm kyerɛ afoforo daa no, saa ara nso na ehia sɛ yɛbɔ yɛn bra ma ɛne nokware no hyia. Sɛ yɛbɛyɛ saa a, ehia sɛ yɛde yɛn ho sie Onyankopɔn dɔ mu. Dɛn na ehia sɛ yɛyɛ wɔ ho? Anadwo a Yesu rebewu no, ɔkaa biribi a ɛma yenya asɛm yi ho mmuae. Ɔka kyerɛɛ n’asomafo anokwafo no sɛ: “Sɛ mudi m’ahyɛde so a, mobɛtena me dɔ mu sɛnea madi Agya no ahyɛde so na mete ne dɔ mu no.”—Yohane 15:10.\nHyɛ no nsow sɛ, nea ɛmaa Yesu tenaa Onyankopɔn dɔ mu ne sɛ odii n’Agya ahyɛde so. Saa na ɛsɛ sɛ yɛn nso yɛyɛ nnɛ. Sɛ yɛbɛtena Onyankopɔn dɔ mu a, ehia sɛ yɛde nokware no bɔ yɛn bra da biara. Saa anadwo no ara, Yesu kae sɛ: “Sɛ munim eyinom na moyɛ a, mo ani begye.”—Yohane 13:17.\nNea yɛrehwɛ kwan ara ne sɛ nhoma yi bɛboa wo ma wode nokware no abɔ wo bra daa na ama wode wo ho asie ‘Onyankopɔn dɔ mu, bere a woretwɛn daa nkwa no.’—Yuda 21.\nYehowa Adansefo Akwankyerɛ Kuw


2ซามูเอล 24 TNCV - 2 Samuel 24 AKCB\nDawid Kan Nnipa\n1Bio, Awurade abufuw baa Israel so nti, ɔhyɛɛ Dawid sɛ ɔmfa nnipakan so nhaw wɔn a wɔwɔ Israel ne Yuda nyinaa. Awurade see Dawid sɛ, “Kɔ na kɔkan Israelfo ne Yudafo nyinaa.”\n2Enti ɔhene no ka kyerɛɛ ne sahene Yoab se, “Kan nnipa a wɔwɔ asase yi so nyinaa, efi Dan a ɛwɔ atifi fam, de besi Beer-Seba a ɛwɔ anafo fam, na ama mahu nnipa dodow a wɔwɔ ha.”\n3Na Yoab buaa ɔhene no se, “Awurade mma wo ntena ase kosi sɛ nnipa a wɔwɔ wʼahenni yi mu ase bɛterɛw mmɔho ɔha. Na adɛn nti na wopɛ sɛ woyɛ eyi?”\n4Na ɔhene no hyɛɛ no ketee sɛ, wɔnkan nnipa nti, Yoab ne nʼadwumayɛfo kɔkan nnipa a wɔwɔ Israel.\n5Nea edi kan no, wotwaa Yordan kɔtenaa Aroer, kurow a ɛwɔ obon no anafo a ɛkyerɛ Gad no. Afei, wɔkɔɔ Yaser, 6toaa so koduu Gilead a ɛwɔ Tatim-hodsi, toaa so kɔɔ Dan Yaan ne Sidon fa mu. 7Afei, wɔbaa Tiro aban mu ne Hewifo ne Kanaanfo24.7 Hewifo ne Kanaanfo nyinaa tenaa Kanaan ansa na Israelfo rebedi ɔman no so. nkuropɔn nyinaa mu. Wɔkɔɔ Yuda anafo, koduu Beer-Seba de wiei.\n8Wowurawuraa asase no nyinaa so, de asram akron ne nnafua aduonu wiee nnipakan no, san kɔɔ Yerusalem.\n9Yoab de ne nnipa dodow a wonyae brɛɛ ɔhene no. Na mmarima a wɔadu sogyadi mfe so wɔ Israel no dodow yɛ mpem ahanwɔtwe, na mpem ahannum nso wɔ Yuda.\nDawid Bɔne So Atemmu\n10Dawid kan nnipa no nyinaa wiei no, nʼahonim buu no fɔ, nti ɔka kyerɛɛ Awurade se, “Nea meyɛe yi nti, mayɛ bɔne. Enti Awurade, mesrɛ wo, yi saa afɔbu yi fi wo somfo so. Mayɛ nkwaseade.”\n11Ade kyee no, Awurade asɛm baa odiyifo Gad a ɔyɛ Dawid ɔdehufo nkyɛn se: 12“Kɔka kyerɛ Dawid sɛ, Sɛnea Awurade se ni: ‘Mede nsɛm abiɛsa reto wʼanim. Yi mu baako na menyɛ ntia wo.’ ”\n13Enti Gad kɔɔ Dawid nkyɛn kobisaa no se, “Ɔkɔm mmra wʼasase yi so mfe abiɛsa ana? Anaa, atamfo a wogu wo so no wubeguan wɔn asram abiɛsa? Anaa, ɔyaredɔm mmra wo man yi mu nnansa? Enti afei, dwene ho yiye, na ma minhu mmuae a memfa nkɔma Awurade.”\n14Dawid ka kyerɛɛ Gad se, “Yɛwɔ ahohiahia mu. Momma yɛmfa yɛn ho nhyɛ Awurade nsa, efisɛ nʼadɔe dɔɔso; nanso mma me nkɔtɔ nnipa nsam.”\n15Enti Awurade tow ɔyaredɔm guu Israel so anɔpa no ma edii nnansa. Na nnipa mpem aduɔson fii Dan kosi Beer-Seba wuwui. 16Bere a ɔbɔfo no reyɛ ahoboa akɔsɛe Yerusalem no, Awurade nuu ne ho wɔ asɛm no ho, na ɔka kyerɛɛ no se, “Eye! Gyae.” Saa bere no na Awurade bɔfo no adu Yebusini Arauna awiporowbea hɔ.\n17Bere a Dawid huu ɔbɔfo no, ɔka kyerɛɛ Awurade se, “Me na mayɛ bɔne. Eyinom de wonnim ho hwee, dɛn na wɔayɛ? Ma wo bɔfo nsɛe me ne me fifo.”\nDawid Si Afɔremuka\n18Da no, Gad kɔɔ Dawid nkyɛn kɔka kyerɛɛ no se, “Kɔ na kosi afɔremuka ma Awurade wɔ Yebusini Arauna awiporowbea hɔ.”\n19Na Dawid kɔyɛɛ nea Awurade hyɛɛ no sɛ ɔnyɛ no. 20Bere a Arauna huu sɛ ɔhene ne ne mmarima reba no, opue bɛkotow ɔhene, de nʼanim butuw fam.\n21Arauna bisae se, “Adɛn nti na woaba, me wura?”\nDawid buae se, “Merebɛtɔ awiporowbea hɔ, na masi afɔremuka wɔ hɔ ama Awurade, sɛnea Awurade bɛma ɔyaredɔm no agyae.”\n22Arauna ka kyerɛɛ Dawid se, “Me wura fa na fa yɛ nea wopɛ. Nantwi a wɔde bɛbɔ ɔhyew afɔre ni. Wubetumi de awiporowbea nnua ne nantwi mpamho nnua no ayɛ nnyina wɔ afɔremuka no so. 23Mede ne nyinaa bɛma wo, na mesrɛ se, Awurade, wo Nyankopɔn nnye afɔre yi.”\n24Na ɔhene no buaa Arauna se, “Dabi da, mepɛ sɛ mɛtɔ, na merentumi mmɔ ɔhyew afɔre mma Awurade, me Nyankopɔn, a mammɔ ho ka biara.”\nEnti Dawid tuaa dwetɛ bɛyɛ gram ahannum aduoson anum (575) de tɔɔ awiporowbea ne nantwi no. 25Dawid sii afɔremuka wɔ hɔ maa Awurade, na ɔbɔɔ ɔhyew afɔre ne asomdwoe afɔre hɔ. Na Awurade tiee ne mpaebɔ maa ɔyaredɔm no gyaee.\nAKCB : 2 Samuel 24


箴言 25 CCB – Mmɛbusɛm 25 ASCB | Biblica\n箴言 25 CCB – Mmɛbusɛm 25 ASCB\nSalomo Mmɛbusɛm Nkekaho\n1Yeinom yɛ Salomo mmɛbusɛm nkekaho a Yudahene Hesekia afotufoɔ twerɛeɛ:\n2Ɛyɛ Onyankopɔn animuonyamhyɛ sɛ wɔde asɛm sie;\nsɛ wɔpɛɛpɛɛ asɛm mu nso hyɛ ahemfo animuonyam.\n3Sɛdeɛ ɔsoro korɔn na asase mu dɔ no,\nsaa ara na wɔrentumi nhwehwɛ ahemfo akoma mu.\n4Sɛ wɔyi dwetɛ ho a,\ndwetɛdwumfoɔ tumi de yɛ adeɛ a ɛho wɔ mfasoɔ;\n5Yi amumuyɛfoɔ firi ɔhene anim,\nna tenenee bɛma nʼahennwa atim.\n6Mma wo ho so wɔ ɔhene anim,\nna mpere diberɛ wɔ atitire mu;\n7Ɛyɛ ma no sɛ ɔbɛka akyerɛ wo sɛ, “Bra soro ha,”\nsene sɛ ɔbɛbrɛ wo ase wɔ otitire bi anim.\nDeɛ wode wʼani ahunu no\n8mpɛ ntɛm mfa nkɔ asɛnniiɛ,\nna sɛ awieeɛ no wo yɔnko gu wʼanim ase a\nɛdeɛn na wobɛyɛ?\n9Sɛ wo ne wo yɔnko di asɛm a\nnna obi foforɔ ahintasɛm adi,\n10anyɛ saa a, deɛ ɔbɛte no bɛgu wʼanim ase\nna edin bɔne a wobɛnya no rempepa da.\n11Asɛm a wɔka no sɛdeɛ ɛfata no\nte sɛ sika kɔkɔɔ a wɔabɔ sɛ aprɛ\nde atuatua dwetɛ nsiesieɛ mu.\n12Sikakɔkɔɔ asomuadeɛ anaa sikakɔkɔɔ amapa ahyehyɛdeɛ\nte sɛ onyansafoɔ animka a ɔde ma deɛ ɔyɛ aso ma no.\n13Sɛdeɛ sukyerɛmma ma ewiem dwoɔ wɔ otwa berɛ mu no\nsaa ara na ɔsomafoɔ nokwafoɔ teɛ ma wɔn a wɔsoma no;\nna ɔma ne wuranom akomatɔyam.\n14Omununkum ne mframa a ɛmfa osutɔ mma no\nte sɛ onipa a ɔde akyɛdeɛ a ɔmmfa mma hoahoa ne ho.\n15Ntoboaseɛ ma sodifoɔ ti da,\nna tɛkrɛmabereɛ tumi bu dompe mu.\n16Sɛ wonya ɛwoɔ a, enni ntra so,\nne bebrebe bɛma woafe.\n17Ntaa nkɔ wo yɔnko fie,\nwo ho fono no a, ɔbɛtan wo.\n18Onipa a ɔdi adansekurumu tia ne yɔnko no\nte sɛ aporibaa, afena anaa bɛmma a ano yɛ nnam.\n19Ɛse a ɛyare kaka anaa ɛnan a ɛyɛ apakye\nte sɛ deɛ wode wo ho to ɔtorofoɔ so hiada mu.\n20Deɛ ɔto dwom kyere ɔwerɛhoni no\nte sɛ deɛ ɔpa ntoma gu awɔberɛ mu\nanaa te sɛ nsã nyinyanyinya a wɔhwie gu afransa soɔ.\n21Sɛ ɛkɔm de wo ɔtamfoɔ a, ma no aduane nni;\nsɛ osukɔm de no a, ma no nsuo nnom.\n22Sɛ woyɛ saa a, wobɛsoso gyasramma agu nʼatifi,\nna Awurade bɛma wo akatua.\n23Sɛdeɛ atifi fam mframa de osutɔ ba no,\nsaa ara na tɛkrɛma a ɛdi nsekuro de omuna ba.\n24Ɛyɛ sɛ wobɛtena suhyɛ ase mantweaa bi,\nsene sɛ wo ne ɔyere ntɔkwapɛfoɔ bɛtena efie.\n25Nsuonwunu a ɔkra a ato baha nya no\nte sɛ asɛmmɔdɛ a ɛfiri akyirikyiri.\n26Asutire a ahono anaa abura a ayɛ pɔtɔɔ,\nte sɛ ɔteneneeni a ɔgyaa ne ho ma amumuyɛfoɔ.\n27Ɛnyɛ sɛ wɔdi ɛwoɔ ntrasoɔ,\nna ɛnyɛ fɛ nso sɛ obi pɛ animuonyam ma ne ho.\n28Onipa a ɔnni ahohyɛsoɔ no\nte sɛ kuropɔn a nʼafasuo abubu agu fam.\nASCB : Mmɛbusɛm 25